Archive for Οκτωβρίου 2021\nΤην λατρεία μας να δοκιμάζουμε τοπικές γεύσεις στις χώρες του κόσμου που τριγυρνάμε και να γνωρίζουμε την τοπική κουζίνα, την ξέρετε και θα επαναλάβω ακόμη μια φορά και ας γίνομαι γραφική\nΤαξίδι χωρίς να δοκιμάσεις τοπική παραδοσιακή κουζίνα, σε ντόπια μαγαζιά, είναι σαν να έκανες μισό ταξίδι!!!\nΜπορεί το πρωινό ξύπνημα στις 3,30 μέσα στην μαύρη νύχτα να μας πείραξε λίγο, ο οδηγός θα περνούσε να μας πάρει, για να ξεκινήσουμε στις 4.00, όμως όταν μετά από περίπου 3 ώρες διαδρομής και μια φοβερή ανατολή με τα χρώματα της ερήμου, στο νότιο τμήμα της Αίγυπτου και σε έναν καλά ασφαλτοστρωμένο δρόμο που φθάνει μέχρι τα σύνορα με το Σουδάν, μας αποζημίωσε από όλες τις απόψεις και μετά από αυτό που είδαμε φθάνοντας στο Abu Simbel.\nΕδώ πρέπει να σας πω ότι διαπιστώσαμε ότι δεν ξυπνήσαμε μόνο εμείς αξημέρωτα αλλά βρήκαμε μπροστά μας ένα κομβόι από εκατοντάδες αυτοκίνητα κάθε μεγέθους λεωφορεία, βαν, τζιπ, μικρά και μεγαλύτερα Ι.Χ. αυτοκίνητα όλα με την συνοδεία της αστυνομίας, χωρίς προσπεράσεις των οδηγών και γεμάτα από ανυπόμονους τουρίστες να φθάσουν πρώτοι στον αρχαιολογικό χώρο για να θαυμάσουν αυτό το τεράστιο αρχαιολογικό μνημείο.\nΦτάνοντας στο Abu Simbel μας κόπηκε κυριολεκτικά η ανάσα, βλέποντας δύο από τους πιο δημοφιλής αρχαιολογικούς και μεγαλοπρεπείς ιερούς ναούς των Αιγυπτίων, σκαμμένους μέσα σε έναν λόφο από ροδόχρωμο ψαμμίτη.\nΑς πάρουμε όμως τα πράγματα από την αρχή!!!\nΟι ναοί που βλέπουμε στο Abu Simbel δεν ήταν πάντα εδώ!!!\nΚαι που ήταν θα με ρωτήσετε?\nΘα προσπαθήσω να σας τα πω απλά για να να πάρετε μια ιδέα και εσείς τι συμβαίνει στην περιοχή, όπως μου τα εξήγησε και μένα ο guide μου ο Μισέλ, που ανέλαβε να μας δείξει τα αξιοθέατα στην Αίγυπτο.\nΌταν κατασκευάζονταν το φράγμα του Νείλου στο Ασουάν το 1960, οι ναοί βρίσκονταν πιο χαμηλά εκεί που σήμερα βρίσκεται η λίμνη Nasser, αποφάσισαν λοιπόν να τους μεταφέρουν για να σωθούν διαφορετικά θα σκεπάζονταν από τα νερά της λίμνης.\nΤο φράγμα σχεδιάστηκε από Γερμανούς μηχανικούς το 1953 και ξεκίνησε να χτίζεται το 1960 με την οικονομική βοήθεια τον Σοβιετικών, άρχισε να λειτουργεί το 1970 βοηθώντας στην ομαλή ροή των νερών του Νείλου ώστε να αποφεύγονται οι πλημμύρες αλλά και η ξηρασία στις περιοχές γύρω από αυτόν και δίνοντας την δυνατότητα στους Αιγυπτίους να καλλιεργούν όλο το χρόνο τις εύφορες περιοχές.\nΚατά την διάρκεια της κατασκευής του φράγματος χρειάστηκε να μεταφερθούν και να διασωθούν πολλοί ναοί που βρίσκονταν κατά μήκος του Νείλου, τους οποίους σήμερα μπορούμε και θαυμάζουμε, δυστυχώς υπήρχαν και άλλοι που βυθίστηκαν στα νερά της λίμνης Νasser που καταλαμβάνει έκταση 5.250 τ.μ μήκος 550 χλμ πλάτος 35 χλμ και βάθος νερού 180 μέτρα.\nΈτσι λοιπόν την δεκαετία του 1960 με την αιγίδα της UNESCO και την συμμετοχή 40 χωρών έγιναν γιγάντιες προσπάθειες για την μεταφορά των 21 ναών που διασωθήκαν. Το οικονομικό κόστος της μεταφοράς ανήλθε στο ποσό των 87.000.000$ με την χρηματοδότηση πολλών κρατών ενώ σύμφωνα με πληροφορίες που συνέλεξα, προσέφερε και η Ελλάδα μας 30.000 δολάρια. Μόνο για την μεταφορά των Ναών του Αμπού Σιμπέλ δαπανήθηκαν 40.000.000 δολάρια.\nΧρειάστηκε να αποκολληθούν και να κοπούν τεράστια τμήματα του μνημείου από το βουνό, 120.000 τεράστιοι ογκόλιθοι, βάρους 30 τόνοι ο καθένας, μεταφέρθηκαν 60 μέτρα πιο ψηλά στο ίδιο βουνό για να ξαναστηθούν, ώστε σήμερα να θαμάζουμε τους 2 ναούς! Μετά την μεταφορά των ναών οι εργασίες για το φράγμα συνεχίστηκαν, η λίμνη πλημύρισε όπως ήταν αναμενόμενο και οι ναοί σώθηκαν!!!\nΟ πρώτος Ναός - Μεγάλος Ναός του Ραμσή ΙΙ είναι ο πιο μεγάλος και είναι αφιερωμένος στον θεό Αμμωνα, χτίστηκε για να γιορτάσουν τη νίκη του Ραμσή-Ramesses επί των Χετταίων στη μάχη του Kadesh το 1274 π.Χ.\nΕίναι ο μεγαλύτερος λαξευτός ναός από τους επτά ναούς που ο Ραμσής έχτισε στη Νουβία τον 13ο αιώνα π.Χ. Στην πρόσοψη του, ύψους 33 μέτρων και μήκους 35 μέτρων, βλέπουμε 4 καθισμένες σε θρόνο, φιγούρες του Ραμσή Β', ύψους 21 μέτρων!!! Ο Ραμψής φοράει το διπλό στέμμα της Ανω και της Κάτω Αιγύπτου. Στα πόδια του μπορείτε να δείτε να στέκονται μικρότερα αγάλματα που απεικονίζουν τους κατακτημένους εχθρούς του Ραμσή, τους Νούβιους, τους Λίβυους και τους Χετταίους. Όρθια στα πόδια του, στέκονται επίσης τα μέλη της βασιλικής οικογένειας του Ραμσή Β και αξιωματούχοι. Το ένα άγαλμα του Ραμψή, στα αριστερά της εισόδου είχε υποστεί ζημιές από σεισμό και έπεσε το επάνω τμήμα του ενώ υπάρχει μόνο το κάτω μέρος της μορφής στην πρόσοψη σήμερα.\nΜπαίνοντας από την κεντρική πύλη στο ναό, ο οποίος έχει βάθος 55 μέτρα, θα βρεθείτε στην αίθουσα με τα τεράστια αγάλματα του Ραμψή, που έχει την μορφή του ΄Οσιρι, ύψους 10 μέτρων, δεξιά και αριστερά οι τοίχοι είναι γεμάτοι ανάγλυφα με τα ηρωικά κατορθώματα του Ραμψή στις μάχες. Στον δεξιό τοίχο θα έχετε την ευκαιρία να θαυμάσετε το ανάγλυφο με την μεγάλη νίκη του Ραμψή, στο Kadesh. Πίσω από τα αγάλματα υπάρχουν οι αποθήκες, όπου τοποθετούσαν τις προσφορές προς τους θεούς και τα τελετουργικά αντικείμενα.\nΠροχωρώντας στο εσωτερικό του ναού και αφού περάσετε τον εντυπωσιακό προθάλαμο, είναι διακοσμημένος με ανάγλυφα που δείχνουν τον Ραμσή και τη Νεφερτάρι (η αγαπημένη γυναίκα του Ramesses) να αποτίνουν φόρο τιμής στους θεούς, στο βάθος θα βρεθείτε στο ιερό όπου κάθεται ο Ραμψής Β΄ μαζί με τους θεούς ¨Αμμωνα Ρα, τον Ρα Αραχθυ και τον Φθα.\nΤο εντυπωσιακό είναι ότι δύο φορές τον χρόνο στις 21 Φεβρουαρίου και στις 21 Οκτωβρίου, οι ακτίνες του ηλίου φθάνουν στο βάθος του ναού από την πύλη, δηλαδή διανύουν μια απόσταση 55 μέτρων και φωτίζουν μόνο το άγαλμα του Ραμψή Β΄. Οι ημερομηνίες πιστεύεται ότι αντιστοιχούν στα γενέθλια και τη στέψη του Ramesses. Ο Ραμψής Β΄ ήταν ένας μεγάλος Φαραώ, δεν είχε όμως μόνο μεγάλη στρατιωτική δύναμη αλλά ήταν και ένας θεός ανάμεσα στους ανθρώπους.\nΟι ναοί είναι ευθυγραμμισμένοι με την ανατολή και καταλαβαίνεται πόση προσπάθεια κατέβαλαν οι μηχανικοί και οι τεχνίτες κατά την μεταφορά τους, για να αποδώσουν ακριβώς τις κλίσεις για να πετύχουν το αποτέλεσμα, όπως ήταν στον αρχικό ναό.\nΕνδιαφέρον προκαλεί ότι το άγαλμα του θεού Φθα - Ptah, είναι τοποθετημένο έτσι ώστε να μην φωτίζεται ποτέ αφού ο εν λόγω θεός είχε συνδέσει το όνομα του με τον υπόκοσμο και το σκότος, λατρεύονταν ως ο θεός της σιδηρουργίας και τον παρομοίαζαν με τον δικό μας θεό Ήφαιστο.\nΗ πρόσοψη του ναού ήταν θαμμένη στην άμμο επί αιώνες ώσπου το 1813 είδε αρχικά το φως από την σκαπάνη του Ελβετού εξερευνητή Ζαν -λουι Μπούρχαρντ (Burckhardt). Ο Ελβετός εξερευνητής Burckhardt οδηγήθηκε στην τοποθεσία από ένα αγόρι που ονομαζόταν Abu Simbel το 1813 και η τοποθεσία πήρε τότε το όνομά του. Οι ανασκαφές δεν προχωρήσαν και αργότερα το 1817, μετά από προτροπή του Burckhardt για το σημαντικό εύρημα του, ανασκάφηκε όλος ο ναός και το εσωτερικό του από τον Giovanni Belzoni.\nΕίμαι σίγουρη ότι όταν βγείτε έξω θα δείτε την λίμνη Νasser να απλώνεται μπροστά σας, έτσι θα καταλάβετε ότι σας έγραψα πιο πάνω και μετά θα γυρίσετε πάλι προς την εντυπωσιακή πρόσοψη και δεν θα θέλετε να ξεκολλήσετε από εκεί, όμως ένας ακόμη ναός λίγο πιο βόρεια, ούτε 100 μέτρα πιο πέρα, σας περιμένει, αν και είναι μικρότερος είναι και αυτός εντυπωσιακός.\nΟ Μικρός Ναός, the small temple όπως τον λένε, χτίστηκε προς τιμήν της συζύγου του Ramses II, Nefertari και της θεάς Hathor, της θεότητας που συνδέεται στενότερα με τη βασίλισσα στην αρχαία Αίγυπτο.\nΟ ναός έχει πρόσοψη ύψους 12 μέτρων και μήκους 28 μέτρων. Εξι αγάλματα, τέσσερα του βασιλιά Ramses II και δύο της βασίλισσας Nefertari ύψους 10 μέτρων το καθένα κοσμούν την πρόσοψη, δεξιά και αριστερά την πύλης. Το αξιοσημείωτο είναι ότι εδώ βλέπουμε την βασίλισσα να έχει το ίδιος ύψος με τον βασιλιά ενώ συνήθως βλέπουμε τις γυναίκες σε πολύ μικρότερη κλίμακα από τους Φαραώ και συνήθως να βρίσκονται στο κάτω μέρος των ποδιών τους.\nΆλλο ενδιαφέρον σε αυτό τον ναό είναι το γεγονός ότι ένας βασιλέας αφιέρωσε το ναό στη γυναίκα του , βέβαια προηγήθηκε ο Φαραώ Akhenaton, 1353-1336 π.Χ., ο οποίος αφιέρωσε ένα ναό στη βασίλισσα του Νεφερτίτη.\nΗ πύλη σε οδηγεί στο εσωτερικό του ναού με τις 6 τετράγωνες κολώνες, οι τοίχοι του ναού είναι αφιερωμένοι σε εικόνες του Ramesses και της Nefertari να κάνουν προσφορές στους θεούς και σε απεικονίσεις της θεάς Hathor. Η Νεφερτάρι σε αυτόν τον ναό ταυτίστηκε με την τοπική μορφή της θεάς Hathor-Χάθορ.\nΤο συγκρότημα των ναών, που μεταφέρθηκαν στις δυτικές όχθες της λίμνης Νάσερ, αποτελεί μέρος του Μνημείου Παγκόσμιας Κληρονομιάς της UNESCO των «Μνημείων της Νούβιας». Το μέγεθος των κτιρίων, των αγαλμάτων αλλά και η διακόσμησή τους, αφήνουν τους περισσότερους επισκέπτες με το στόμα ανοιχτό ενώ αισθάνονται δέος, που μπορώ να το συγκρίνω με το δέος και την ανατριχίλα, που ένοιωσα στην Ιορδανία αντικρίζοντας το Θησαυροφυλάκιο.\nΤο εισιτήριο εισόδου για τον αρχαιολογικό χώρο και για την επίσκεψη σας και στους δυο ναούς είναι 240 EGP. Το εισιτήριο περιλαμβάνει και μια επίσκεψη στο documentation center για να δείτε υλικό σχετικό με το έργο μετεγκατάστασης των ναών. Πρέπει να πληρώσετε χωριστά εισιτήριο για την φωτογραφική σας μηχανή. Φωτογραφίες και βίντεο με το κινητό είναι δωρεάν.\nΑποφεύγεται τους επίμονους φύλακες στους ναούς, που θέλουν να σας δείξουν και να φωτίσουν με φακούς ιδιαίτερα σημεία, μυστικές κρύπτες, να σας φωτογραφήσουν καλλιτεχνικά, να σας δώσουν να αγγίξετε το κλειδί της ζωής, που ανοίγει πόρτες και αν τυχόν πέσετε στα δίχτυα τους και δεχτείτε τις υπηρεσίες τους, μην ξεχάσετε φεύγοντας να τους δώσετε φιλοδώρημα.\nΌπως προανέφερα, ήρθαμε οδικώς από το Ασουάν-Αswan, διανύοντας μια διαδρομή 290 χλμ. μέχρι το Abu Simbel μέσω ενός καλά ασφαλτοστρωμένου καινούργιου αυτοκινητόδρομου όπου δεξιά και αριστερά υπάρχουν απέραντες εκτάσεις ερήμου και αμμόλοφοι, της έρημου της Νουβίας, που αποτελεί την ανατολική επέκταση της Μεγάλης ερήμου Σαχάρας και πάντα με την συνοδεία της αστυνομίας για την ασφάλεια μας, μας αφήσαν όταν πλησιάσαμε στον αρχαιολογικό χώρο Abu Simbel, τότε οι οδηγοί μας αρχίσαν να κάνουν και από καμιά προσεκτική προσπέραση. Σε απόσταση μόλις 40 χλμ από το Abu Simbel βρίσκονται τα σύνορα με το Σουδάν. Δεν αισθάνθηκα ούτε στιγμή κίνδυνο αλλά αυτή είναι η τακτική τους και καλά κάνουν, αυτοί ξέρουν κάτι παρά πάνω για την χώρα τους.\nΕσείς μπορείτε να φθάσετε στο Abu Simbel οδικώς από το Ασουάν, αν είσαστε επιβάτης κάποιου ποταμόπλοιου από την κρουαζιέρα στον Νείλο, κλείνοντας από την προηγουμένη ημέρα μια εκδρομή από κάποιο τουριστικό γραφείο, είτε να νοικιάσετε ένα αυτοκίνητο με οδηγό για την μεταφορά σας. θα χρειαστεί να στείλετε μια φωτοτυπία του διαβατηρίου σας για να εκδοθεί η άδεια περιήγησης και ο τόπος διαμονής σας για να σας παραλάβουν.\nΜπορείτε αν θέλετε να χρησιμοποιήσετε ένα δημόσιο μέσο μαζικής μεταφοράς υπάρχουν λεωφορεία που αναχωρούν από το Ασουάν στις 04:00 π.μ. και στις 11 π.μ. και ακολουθούν και αυτά το κομβόι των υπολοίπων αυτοκινήτων.\nΕπίσης μπορείτε να φθάσετε αεροπορικώς, υπάρχουν καθημερινά πτήσεις με την EgyptAir Express και την Air Cairo από το Ασουάν προς το Abu Simbel. Το αεροδρόμιο του Ασουάν απέχει περίπου 16 χλμ. από το κέντρο της πόλης στο Ασουάν και για να φθάσετε πρέπει να χρησιμοποιήσετε ένα ταξί συμφωνώντας το κόμιστρο γιατί το πιθανότερο είναι να μην έχει ταξίμετρο. Οι τιμές μεταφοράς κυμαίνονται από 100 -300 λίρες, ανάλογα το αυτοκίνητο. Συνεννοηθείτε με την Egypt Air για πιθανή μεταφορά σας στο αεροδρόμιο, έναντι αμοιβής.\nΜια άλλη λύση είναι να φθάσετε από το Κάιρο με αεροπλάνο, κάνοντας μια στάση στο αεροδρόμιο του Ασουάν και να συνεχίσετε αεροπορικώς για Abu Simbel. Βέβαια τα εισιτήρια είναι λίγο τσουχτερά (βρήκα πτήσεις με 365$). Ο αρχαιολογικός χώρος απέχει περίπου 5 χλμ. από το αεροδρόμιο.\nΑπό το αεροδρόμιο υπάρχει λεωφορείο που σας μεταφέρει στον αρχαιολογικό χώρο, δωρεάν.\nΜπορείτε να φθάσετε μέχρι το Ασουάν από το Κάιρο με τρένο όχι όμως και μέχρι το Αbu Simpel, αφού δεν υπάρχει σιδηροδρομικό δίκτυο στο νότιο τμήμα της χώρας.\nΜπορείτε να μείνετε στο Αbu Simbel, δεν θα σας πρότεινα όμως πάνω από μια βραδιά, δεν νομίζω ότι έχει κάποιο άλλο ενδιαφέρον η περιοχή για τον τουρίστα εκτός και αν είσαστε αρχαιολόγος με εξειδίκευση στην αιγυπτιολογία. Θα βρείτε λοιπόν, λίγα ξενοδοχεία όπως το Neferati Hotel που απέχει μόλις 300μ. από την είσοδο των Ναών, το Seti Hotel 5*, βρίσκεται επίσης κοντά, στο 1 χλμ μακριά από τον αρχαιολογικό χώρο.\nΗ καλύτερη λύση εφόσον σας ενδιαφέρει η κρουαζιέρα στο Νείλο είναι να μείνετε στο ποταμόπλοιο, όπως κάναμε και εμείς και ας ξυπνήσετε μέσα στην μαύρη νύχτα για να φθάσετε νωρίς στο στο Abu Simbel, ότι θα δείτε και θα μάθετε για την περιοχή θα σας αποζημιώσουν ενώ θα είναι η έδρα σας για την εξερεύνηση της ευρύτερης περιοχής για όσο το πλοίο σας θα είναι δεμένο στο Ασουάν.\nΚαι αφού θα μείνετε στο ποταμόπλοιο ή σε κάποιο ξενοδοχείο στο Ασουάν ενημερώστε από βραδύς να σας ετοιμάσουν σε πακέτο το πρωινό σας για να το έχετε μαζί σας στο αυτοκίνητο, θα το χρειαστείτε.\nΕφοδιαστείτε με νερά, καπέλο, αντηλιακό και ελαφρά ανοιχτόχρωμα ρούχα. Και μην ξεχάστε μέσα στους ναούς να φοράτε την μάσκα σας γιατί είναι τόσος ο κόσμος και δεν τηρείτε κανένας κανόνας.\nΓια να εξερευνήσετε τον αρχαιολογικό χώρο θα χρειαστείτε τουλάχιστον 2-3 ώρες και για να βγάλετε ωραίες φωτογραφίες, όσο πιο νωρίς φθάσετε τόσο λιγότερο κόσμο θα έχει, εμάς δυστυχώς μας προλάβαν άλλοι και έτσι οι φωτογραφίες μας δείχνουν ορδές τουριστών, ενώ νωρίς το μεσημέρι θα είσαστε πίσω στο Ασουάν.\nΥπολογίστε λοιπόν ότι θα χρειαστείτε 9-10 ώρες συνολικά, για την ημέρα που θα επισκεφτείτε αυτούς τους δυο μεγαλειώδεις ναούς, στο Αbu Simbel.\nAν βρεθείτε στην Αίγυπτο μην παραλείψετε να επισκεφτείτε το Abu Simbel.


Εκτός από τον Νομάρχη Ξάνθης, επισκέφθηκε και όλους εκείνους τους «φορείς» και τα πρόσωπα που η ελληνική πολιτεία δεν αναγνωρίζει ως νόμιμους! Ο λόγος για τον τούρκο πρέσβη της Αθήνας κατά την ενταύθα επίσκεψή του, πιστό αντίγραφο (κακέκτυπο θα έλεγα) του υφισταμένου του προξένου της Κομοτηνής… Και φυσικά δεν υπάρχει κανένας εκπρόσωπος της ελληνικής πολιτείας, να επισημάνει στον εν λόγω διπλωμάτη τα όρια που προβλέπονται από το διπλωματικό κώδικα… Μπάτε σκύλοι λοιπόν και οι ξένοι διπλωμάτες βολτάρουν στην περιοχή μας χωρίς κανέναν θεσμικό ρόλο και φυσικά, χωρίς κανένας να τους «ενοχλήσει»… Όλοι δηλώνουν αναρμόδιοι, ενώ στα πρωτόκολλα και στις δεξιώσεις, συνωστίζονται για το ποιος πρώτος!\nΔεν υπάρχουν μόνο στο στρατόπεδο της Ντόρας στελέχη που της κάνουν… δυσφήμιση με την παρουσία τους στο πλευρό της, τέτοιοι υπάρχουν και στο στρατόπεδο του… Αντώνη Σαμαρά και σε τοπικό επίπεδο! Και είναι πρόσωπα απόμακρα από τον λαό και με ύφος αρκετών… καρδιναλίων, σε αντιδιαστολή με τον Αντώνη Σαμαρά, που όπως ανέφερα και προχθές, είναι ανοιχτόκαρδος και ιδιαίτερα επικοινωνιακός. Άσε δε, που υπάρχουν και οι όψιμοι Σαμαρο-φύλακες που έσπευσαν να δηλώσουν τα σέβη τους από την ημέρα που ο Αντώνης πήρε τα επάνω του, ενώ μέχρι πρότινος είχαν την Ντόρα κορώνα στο κεφάλι τους! Η ίδια «αηδία» όπως σε κάθε ανάλογη περίπτωση ανάδειξης νέων ηγετών…\nΚάποιοι εκεί στην «πολιτική προστασία» θεωρούν προφανώς πως τα δοκιμαστικά με τις σειρήνες είναι «παιχνιδάκι»! Δεν θα έπρεπε να ενημερωθεί ο κόσμος, ότι θα ηχήσουν οι σειρήνες την περασμένη Παρασκευή στα πλαίσια στρατιωτικής άσκησης που γίνεται; Πάγωσε το αίμα μας κυριολεκτικά… Αλλά ακόμη κι αν υπήρχε πραγματικός λόγος για να ηχήσουν οι σειρήνες, τι έπρεπε να κάνουν οι Ξανθιώτες; Θεωρήθηκε δηλαδή πετυχημένη η «άσκηση» υπ’ αυτή την έννοια; Ο Θεός να βάλει το χέρι του να μην γίνει καμία «στραβή», γιατί θα πάμε όλοι «κουρμπάνια» λόγω ελλιπούς ενημέρωσης… Όσον αφορά το θέμα καταφύγια στην Ξάνθη, είναι μια πονεμένη ιστορία που την έχω θίξει δεκάδες φορές, αλλά δεν ιδρώνει κανενός το αφτί… Κατά τ’ άλλα, πολιτική προστασία σου λέει!\nΧαμός με τα δάνεια στήριξης των αθιγγάνων… Κάποιοι «σχετικοί» κάνουν λόγο για πακτωλό χρημάτων που πάνε στα χαμένα, ενώ κάποιοι άλλοι πρόλαβαν να το παίζουν «νταβατζήδες» απαιτώντας μίζες για να δώσουν τις απαραίτητες βεβαιώσεις! Δυστυχώς εν ονόματι όλων αυτών, δημιουργούνται άσχημα προηγούμενα και για τους επαγγελματίες, που πράγματι περιμένουν να στηριχθούν απ’ αυτά τα χρήματα στις επαγγελματικές τους ανάγκες, αλλά και στον δύσκολο βιοπορισμό τους… Πρέπει να εξάρω τον πρόεδρο του Συλλόγου Αθιγγάνων ΑΜ-Θ Ηλία Συμεών, ο οποίος με σθένος δήλωσε πως αναλαμβάνει να χορηγήσει τέτοιες βεβαιώσεις (δωρεάν) σε όποιον αθίγγανο του το ζητήσει. Γνωρίζοντας βέβαια τον πόλεμο που θα δεχθεί από τα κατεστημένα και τους νταβατζήδες του είδους…\nΚατά τα άλλα πεζόδρομος η Δαγκλή… Είναι το τέταρτο φωτιστικό που σπάζει διερχόμενο αυτοκίνητο! Στην προκειμένη περίπτωση μάλιστα, ο οδηγός μόλις αντιλήφθηκε την γκάφα του, έσπευσε να γίνει… καπνός, αφήνοντας την κολώνα κυριολεκτικά στον αέρα! Είναι «φρόνιμο» πότε- πότε να περνάει από τους πεζόδρομους και κανένας αστυνομικός, γιατί προβλέπω… «τροχαίο» στο πεζόδρομο και ιδιαίτερα με κάποιους «βουρλισμένους» πακετάδες που δεν καταλαβαίνουν Χριστό! Εκτός κι αν ο δήμος έκανε τους πεζόδρομους για τα… τροχοφόρα!\nΜόνο χθες λάβαμε… τρεις αποφάσεις του Νομάρχη Ξάνθης για κλείσιμο δεκάδων (!) σχολικών αιθουσών λόγω γρίπης σε όλο το νομό. Μάλλον το πράγμα αρχίζει και γίνεται επικίνδυνο και στην περιοχή μας και ορθώς κλείνουν σχολικά τμήματα. Η φετινή χρονιά άρχισε μάλλον άσχημα με ασθένειες. Η συνέχειά της θα χαρακτηρισθεί από… κινητοποιήσεις εκπαιδευτικών και πάει λέγοντας…


Τεύχος 559 22 Απριλίου 2019\n22 - 27 ΙΟΥΛΙΟΥ 2019\n(ΛΑΤΡΕΥΤΙΚΕΣ ΑΚΟΛΟΥΘΙΕΣ ΣΤΑ ΠΡΟΣΚΥΝΗΜΑΤΑ)\nΜε τον Όρθρο της Μεγάλης Δευτέρας που εψάλη την Κυριακή των Βαΐων ώρα 7:00 το βράδυ, άρχισαν οι ιερές Ακολουθίες της Μεγάλης Εβδομάδος.\nΜε κατάνυξη και όπως αρμόζει στο πνεύμα της ιεράς Ακολουθίας, έγινε η περιφορά της ιεράς εικόνος του Νυμφίου την οποία ασπάστηκαν οι πιστοί, που κυριολεκτικά κατέκλυσαν τον Ιερό Ναό, στο πέρας της Ακολουθίας.\nΜε τη συμμετοχή εκατοντάδων πιστών που κατέκλυσαν όλους τους χώρους του Ιερού Ναού, τελέστηκε την Κυριακή, 21 Απριλίου (Κυριακή των Βαΐων) με πανηγυρικό τρόπο η Θεία Λειτουργία.\nΝα σημειωθεί το γεγονός ότι η κατάλληλη διακόσμηση με βάγια, φοίνικες και περίτεχνους σταυρούς του Ιερού Ναού, όπως άλλωστε αρμόζει στην σημερινή εορτή, προκάλεσε τις άριστες εντυπώσεις και τον θαυμασμό στους πιστούς.\nΤην Τρίτη, 16 Απριλίου 2019 και ώρα 7:30 το απόγευμα, πραγματοποιήθηκε στο Πνευματικό Κέντρο επί της οδού Κολοκοτρώνη 8 η ενδέκατη συνάντηση του Σεμιναρίου Ιστορίας. Ομιλητής ήταν ο κ. Θαλής Καραγιαννόπουλος, Δικηγόρος και Συγγραφέας ο οποίος ανέπτυξε το ζήτημα «Το Τσάμικο διαχρονικά και σήμερα».


Συνέντευξη: 10+1 Ερωτήσεις στην Αναστασία Έδεν - CulturePoint.gr\nHome /Συνέντευξη: 10+1 Ερωτήσεις στην Αναστασία Έδεν\nΗ ερμηνεύτρια Αναστασία Έδεν λίγες μέρες πριν την εμφάνιση της στη “Σφίγγα” μαζί με τον συνθέτη Άρη Βλάχο, συνομιλεί με τον Κωνσταντίνο Μανίκα για αυτή την παράσταση και όχι μόνο,.\n1. «Δε φτάνει μόνο ν’ αγαπάς», η μουσική παράσταση που παρουσιάζετε στις 30 Οκτωβρίου στη “Σφίγγα” μαζί με τον συνθέτη Άρη Βλάχο. Πώς επιλέξατε τα τραγούδια και το στήσιμο τους;\nΚαθόμαστε σε ένα παγκάκι μπροστά στη θάλασσα και ανοίγουμε συζήτηση με ό,τι μπορεί να αφορά και να μας προβληματίζει, με ό,τι μεγάλο ή μικρό και ξεπηδούν τραγούδια. Ο Άρης πάντα σημειώνει, σκέψεις, αισθήματα, εικόνες και μέσα απ’ αυτά, ξεπηδούν τραγούδια, αυτό κατασταλάζει και μια μέρα καθόμαστε στο πιάνο και βγαίνει όλο χωρίς σταματημό. απλά ρέει. Τα συναισθήματα μας είναι που βάζουμε σε “σειρά” και μετά τα τραγούδια.\n2. Τι είναι αυτό που καθιστά μια ερμηνεία μοναδική;\nΗ αλήθεια που βγάζεις μέσα απ’ την ψυχή σου, η φωνή είναι μιονάχα το όχημα. Πρέπει να έχεις να πεις ουσιαστικά πράγματα για να κάνεις θέμα\n3. Θεωρείτε ό τι σάς ταιριάζει περισσ τερο ένα μουσικό ύφος η είστε δεκτική σε διαφορετικές επιρροές;\nΈχω τραγουδήσει όλα τα είδη μουσικής, είμαι ανοιχτή σε κάθε μορφή καλής μουσικής, ακόμη και στις πιο μοντέρνες προτάσεις. Έχω αντιληφθεί όμως μετά από τόσα χρόνια στον χώρο ότι ένα συγκεκριμένο ύφος τραγουδιών με εκφράζουν βαθύτερα, άσχετα με το αν το έχει πει η Αλεξίου ή η Nina Simone, εγώ κλείνω τα μάτια και ακολουθώ το ένστικτο μου, τραγουδώντας κάτι “μιλάει” μέσα μου, είναι ένα κοινό αίσθημα που διέπει το καλό τραγούδι. Αυτό ψάχνω.\nΜα το “Δεν φτάνει μόνο ν’ αγαπάς” φυσικά! Από κει πήρε τον τίτλο η παράσταση μας στην Σφίγγα. Είναι ένα τραγούδι που έχω αγαπήσει και με εκφράζει. – Δεν φτάνει μόνο ν’ αγαπάς, πρέπει να ξέρεις και να πας, μαζί στις λάσπες και στα σύννεφα- λέει ο Νίκος Μωραϊτης που έγραψε τους στίχους σε μουσική Άρη Βλάχου. Αυτό το τραγούδι είναι μια νέα αρχή, ανοίγει ένας καινούργιος κύκλος που ανυπομονώ να ζήσω.\n5. Έχετε κάνει σημαντικές συνεργασίες; Το πιο μεγάλο καλλιτεχνικό σάς όνειρο;\nΕγώ αυτή την στιγμή κάνω αυτό που θέλω, πάντα είχα το όνειρο μιας προσωπικής και ανεξάρτητης πορείας στον χώρο Έχω την τύχη να έχω δίπλα μου έναν σημαντικό συνοδοιπόρο, τον Άρη Βλάχο, με τον οποίο δημιουργούμε πράγματα που μας αντιπροσωπεύουν καλλιτεχνικά και ψυχικά όπως οι δυο δισκογραφικές δουλειές που κάναμε με τον Μάνο Ελευθερίου αλλά και τα live μας τα οποία έχουν το προσωπικό μας στίγμα. Με θάρρος και όρεξη φτιάχνουμε το μέλλον παρέα κι ό,τι είναι να ‘ρθει ας έρθει.\nΠολύ σημαντικό πιστεύω, οι καλλιτέχνες θα πρέπει να προσαρμοστούμε στα δεδομένα της εποχής χωρίς να χάσουμε την ταυτότητα μας όμως. Ο ρόλος της μουσικής και της τέχνης γενικότερα είναι καίριας σημασίας για την κοινωνία και τον άνθρωπο, δεν πρέπει να το χάσουμε, πρέπει να το εξελίξουμε και να συμπορευτούμε σε μια νέα εποχή.\nΌλα παίζουν τον ρόλο τους, σίγουρα όμως μόνο μέσα απο το live μπορεί κάποιος να αισθανθεί πραγματικά τον καλλιτέχνη και να τον αγαπήσει. Στο live υπάρχει πάντα κάτι στην ατμόσφαιρα που δεν μπορεί να καταγραφεί ή να ηχογραφηθεί, υπάρχει μία άυλη ενέργεια που μόνο αυτός που είναι εκεί μπορεί να αντιληφθεί.\nΝομίζω ότι αρκετά ζήσαμε μέσα από την τηλεόραση και την ψευδαίσθηση, θα πρέπει να βγούμε και λίγο έξω να δούμε τον αληθινό ουρανό.\n1. Nina Simon “Wild is the wind”\n2.Keith Jarret solo-THE KΟLN CONSERT\n3.DAVID BOWIE-ZIGGY STARDUST(MOTION PICTURE)\n4.ΜΑΝΟΣ ΧΑΤΖΙΔΑΚΙΣ-ΟΙ ΜΠΑΛΑΝΤΕΣ ΤΗΣ ΟΔΟΥ ΑΘΗΝΑΣ\nΘα ήθελα πολύ να βρεθώ με τον Μάρκο Βαμβακάρη στην Άνω χώρα της Σύρου και με την Μαρία Κάλλας στην Βενετία.\nΕίμαι ένας άνθρωπος ο οποίος βρίσκεται σε μια διαμάχη με τον ρεαλισμό, συνήθως με γοητευόμουν τα κρυμμένα και όμορφα μυστήρια της ζωής. Η καθημερινότητα χωρίς φαντασία και ρομαντισμό δεν θα είχε χρώμα για μένα.\nΑς ονειρευτούμε και ας παλέψουμε για το δικαίωμα μας στο όνειρο…


ΤΟ ΕΙΛΗΤΑΡΙΟΝ: Η ΑΝΑΚΟΜΙΔΗ ΤΟΥ ΤΡΟΠΑΙΟΦΟΡΟΥ\nΌταν έλαμψε η ευσέβεια στον κόσμο και βασίλευσε ο Μέγας Κωνσταντίνος (272–337), η μητέρα του η Αγία Ελένη (245–327) πήγε με ιερό πόθο στους Αγίους Τόπους. Μεγάλη ήταν η επιθυμία της να βρει τον Τίμιο Σταυρό του Κυρίου και να κτίσει τα πανάγια Προσκυνήματα. Πήγε τότε και στη Λύδδα της Παλαιστίνης για να προσκυνήσει τον τάφο του αγίου Μεγαλομάρτυρος και Τροπαιοφόρου Γεωργίου. Από μεγάλη ευλάβεια και αγάπη προς τον άγιο έκτισε μεγαλοπρεπή και ωραιότατο ναό προς τιμήν του.\nΌταν τελείωσε ο ναός, ο τότε αρχιερέας, παρουσία κλήρου και λαού, ανεκόμισαν το σεπτό λείψανο του αγίου και πρέπει σίγουρα και της μάρτυρος μητέρας του (της αγίας Πολυχρονίας). Αλλά, τι θαύμα μέγα! Βρήκαν το λείψανο του αγίου ανέπαφο, ολόκληρο, άφθαρτο, μέσα σε μια δυνατή και άρρητη ευωδία, ενώ από τον τάφο του αναπηδούσε κυματιστά μια θεία λάμψη. Ρίγος ιερό διαπέρασε όλους τους πιστούς και τα μάτια των παρευρισκομένων πλημμύρισαν από δάκρυα πνευματικής αγαλλίασης. Όλοι σταυροκοπήθηκαν και γονάτισαν να προσκυνήσουν, δοξάζοντας τον Κύριο για τον άγιό Του. Κατάνυξη, πνευματική χαρά και ιερή συγκίνηση κατέκλυσε τις καρδιές όλων. Χέρια τίμια σήκωσαν ευλαβικά το ευωδιάζον λείψανο, με ύμνους και δοξολογίες, με θυμιάματα και φωτοχυσίες.\n«Ἡ ζωὴ ἐκ τοῦ τάφου ἀνέθορε». Το σεπτό σκήνωμα του Τροπαιοφόρου έλαμψε σαν ήλιος πάνω από τους πιστούς. Ο ουρανός της Λύδδας λαμπύρισε. «Φῶς ἱλαρὸν ἁγίας δόξης» καταύγασε ολόκληρη την κτίση. Οι καρδιές των εραστών του θείου Γεωργίου «ἐμφοροῦνται τῆς αὐτοῦ ἀγάπης καὶ τοῦ κάλλους, καὶ ἡδονῆς καὶ γλυκασμοῦ ἐμπίπλανται τοῦ θείου», «μετέχοντες τῆς δόξης», «ἐν χαρᾷ πνευματικῇ, εὐφροσύνῃ τε ὑπερκοσμίῳ καὶ ἀγαλλιάσματι». Όλα αγίασαν αυτή την ώρα και όλοι γέμισαν παρηγοριά με τον άγιο που θα τους αποσκέπαζε απ’ εδώ και μπρος.\nΚαι τοποθέτησαν τον πολυτίμητο αυτό θησαυρό κάτω από την αγία Τράπεζα μέσα σε πολύτιμη θέση και έκαναν τα εγκαίνια του μεγαλοπρεπούς ναού μ’ αυτή την κατάθεση του ιερού λειψάνου του Μεγαλομάρτυρα. Αυτό το γεγονός εορτάζουμε κατά παράδοση την 3η Νοεμβρίου. Το σεπτό σκήνωμα του αγίου Γεωργίου έμεινε ακέραιο και ευωδιάζον για πολλά χρόνια ως μυροθήκη του Αγίου Πνεύματος. Πάμπολλα, από τότε, και παράδοξα θαύματα και ιάσεις γίνονται στους πιστούς που προσκυνούν και επικαλούνται τον άγιο με πίστη και αγάπη. Το όνομά του έγινε πασίγνωστο και η χάρη των θαυμάτων του έφτασε ίσαμε τα πέρατα της οικουμένης. Και έγινε ο αγιόλευκος και υπερθαύμαστος Μάρτυς· ο μέγας και κοινός ευεργέτης «πάντων τῶν Χριστιανῶν», αλλά και «πάσης τῆς οἰκουμένης»· ο «ῥιζοτόμος τῆς τῶν δαιμόνων θρησκείας» και ο «φυτοκόμος τῆς Τριάδος λατρείας». Και η αγάπη του φτάνει, πλούσια και απρόσκλητη, παντού· ακόμα και εκεί όπου δεν υπάρχει Χριστιανός.\nΟ μακαριστός Γέροντας Ιωσήφ ο Βατοπαιδινός (1920–2009), τον ονομάζει «τροπαιοφόρο της Αγάπης» και γράφει: «Η αγάπη του είναι τόσο μεγάλη, που αγκάλιασε την Εκκλησία, τους πιστούς όλων των αιώνων στα τετραπέρατα της οικουμένης» (από το βιβλίο: «Διδαχές από τον Άθωνα», κεφ. 11ο, σελ. 89, έκδ. «Το Άγιον Όρος», Θεσ/νίκη, Απρίλιος 1989).\nΤόση ήταν η αγάπη των πιστών που, σε όλες τις Εκκλησίες του κόσμου, ήθελαν να έχουν κάτι δικό του. Τα ταξίδια, βεβαίως, ήταν δύσκολα για να πηγαίνουν συχνά στον τάφο του. Μετά από χρόνια, το άγιο λείψανο διαλύθηκε. Κύριος γνωρίζει με ποιόν τρόπο· και έτσι διαμοιράστηκαν σ’ όλο τον κόσμο τμήματα των λειψάνων του προς ευλογία και αγιασμό των πιστών.\nΕκείνος που, «ὡραῖος ἐκ τοῦ τάφου ἀνέτειλε» (ο Αναστάς Χριστός), μας άφησε να καταλάβουμε, «ὡς ὄντως γλυκύκαρπον φυτὸν καρδιοτρόφον», πως μπορούμε να γευθούμε την άκτιστη ωραιότητα, το «θεῖον καὶ ἀΐδιον κάλλος».\nΗ οικουμενικότητα του Τροπαιοφόρου\nφαίνεται και από την Γ΄ ωδή του κανόνα του:\nκαὶ βρότειος φυλή,\nοὐρανός τε συγχαίρει,\nστρατὸς ἀγγέλων τε,\nνῦν Γεώργιος ἐκ γῆς,\nβαίνει πρὸς οὐράνια».\nΑυτός, ο «τῶν αἰχμαλώτων ἐλευθερωτής», αιχμαλώτισε τον νου και τις καρδιές όλων, αλλά και όλου του κόσμου. Διαφεντεύει και περισκέπει την οικουμένη και αυτή ανταποδίδει την αγάπη της και τιμά τον μεγάλο της προστάτη, υμνώντας τον και δοξάζοντάς τον:\nτῆς γῆς τὰ πέρατα,\nτὸ ὄνομά σου ᾄδουσι,\nτοῖς γὰρ ἐν δουλείαις\nΞεκινούμε από το κέντρο τιμής του αγίου, από τη μητρική του γη, τη Λύδδα της Παλαιστίνης, και γευόμαστε τη χάρη και την ευλογία του. Ο τάφος του λάμπει και στέλνει την παρηγοριά, τη χαρά, τη θεία γλυκύτητα. Και ζεσταίνει τις καρδιές μας στον ταραγμένο κόσμο που ζούμε.\nΟ άγιός μας στέκεται ευλαβικά, εκεί σιμά στα πανάγια και θεία Προσκυνήματα, και δέεται υπέρ πάντων ημών. Από εκεί, φωτίζει και αγιάζει όλη την κτίση, τον κόσμο όλο. Κι εμείς, σαν τα λουλούδια μέσα στη χειμωνιά, στρέφουμε το νου και την καρδιά μας σ’ αυτόν τον ήλιο της αγάπης και της αγιότητος.\nΗ Λύδδα τον 1ο μ.Χ. αιώνα ονομαζόταν Διόσπολις. Αργότερα όμως, έγινε τόσο ξακουστή και περιβόητη από τον άγιο Γεώργιο, που την είπαν Γεωργιούπολη. Έτσι, την κατέγραφαν στους επισκοπικούς καταλόγους της Παλαιστίνης. Έτσι, επίσης, την αναφέρει και ο Γεώργιος ο Κύπριος (1241–1290). Δεν γνωρίζουμε όμως για πόσο διατηρήθηκε αυτή η ονομασία.\nΌσο για την οικία της μητέρας του αγίου –της αγίας Πολυχρονίας–, όπως λένε οι μουσουλμάνοι, την έκαναν τέμενος το οποίο, μάλιστα, το δείχνουν και στους προσκυνητές. Οι εξισλαμισθέντες κάτοικοι της περιοχής κατά τον 7ο αιώνα, ακόμα και ίσαμε σήμερα, οι Άραβες και όλοι οι μουσουλμάνοι, τον πιστεύουν για προφήτη. Σήμερα, στο χωριό Πετζαλά, λίγη απόσταση Ν.Δ. της Βηθλεέμ, υπάρχει ένα Μοναστήρι του αγίου Γεωργίου και, κατά την παράδοση, τα κτήματα γύρω από αυτή τη Μονή ανήκαν στη μητέρα του αγίου. Στη Συρία υπάρχουν εκκλησιές προς τιμήν του, από τις παλαιότερες που έχουν κτιστεί. Οι πολλές εκκλησίες και μονές, χρονολογημένες και μη, αποδεικνύουν τη μεγάλη δημοτικότητα του αγίου στη Συρία.\nΟ ταπεινός και ευλογημένος άνθρωπος του Θεού, ο Φώτης Κόντογλου (1895–1965), στο βιβλίο του «Ο θεός Κόνανος» (Αθήνα 1943, σελ. 39), γράφει χαρακτηριστικά: «Εἰς Χαλέπιον καὶ Βέῤῥοιαν τῆς Συρίας καθότανε κάτι χριστιανοί, πού ’τανε καὶ σὰν ἀγαρηνοὶ καὶ ποὺ κρατούσανε ἀπ’ τοὺς παλιοὺς ἀπελάτες, ποὺ λεγόντανε Ἀνσορῖτες καὶ λατρεύανε ἀκόμη τὸν ἅγιο Γεώργιο, ποὺ τὸν θαυμάζανε γιὰ τὴν παλλικαριά του καὶ σὰν ἀντρειωμένο καβαλλάρη καὶ προστάτη τους τὸν λένε “Γκιόρντ”…».\nΙδιαίτερα η Ελληνική Γη με υπερηφάνεια τον θεωρεί γενικό πολιούχο και προστάτη της. Στη γιορτή του ολόκληρη η χώρα μοσχοβολάει από οσμή πνευματικής ευωδίας, ανάμικτη μ’ εκείνη «τῆς ἑορτῆς ἑορτῶν», της θείας Αναστάσεως, μέσα στη μοναδική φύση της πατρίδος μας. Το 17ο αιώνα, ο Άγγλος Ricaut ήλθε στην Ελλάδα ως περιηγητής και διαπίστωσε ότι, πραγματικά, «δὲν ὑπάρχει χωρίον ἐν Ἑλλάδι μὴ ἔχον ἐκκλησίαν πρὸς τιμὴν τοῦ ἁγίου Γεωργίου».\nΟ άγιος Γεώργιος είναι ο λεβέντης άγιος της Ελληνικής Χριστιανοσύνης. Στην Ελληνική Επανάσταση στάθηκε ετοιμότατος βοηθός και θερμότατος σύμμαχος. Ο Γεώργιος Καραϊσκάκης (1782–1827) τον έβλεπε πολλές φορές μπροστά από τον στρατό, στις μάχες με τους Τούρκους. Ο Αθανάσιος Διάκος (1788–1821) τον έβαλε στο λάβαρό του, όπως αναφέρει και ο ποιητής Αριστοτέλης Βαλαωρίτης (1824–1879) σε κάποιο γλαφυρό ποίημά του.\n«Ἐπάνωθέ τους κάτασπρο\nτὸ φλάμπουρο τοῦ Διάκου,\nκαὶ στὸ ξεδίπλωμά του,\nἐπρόβαλλ’ ὁ Ἅϊ–Γιώργης\nμὲ τ’ ἄγριό του ἄλογο,\nτ’ ἀνίκητο κοντάρι του,\nστὸ διάπλατο λαρύγγι\nτοῦ φοβεροῦ τοῦ δράκοντα,\nποὺ σέρνεται στὸ χῶμα…».\nΟ μακαριστός Μητροπολίτης Κορυτσάς, Ευλόγιος Κουρίλας (1880–1961), αναφέρει το παρακάτω περιστατικό που συνέβη το 1937, τότε που πήγαν μαζί με τον Αργυροκάστρου Παντελεήμονα (1890–1969), ως νεοχειροτονηθέντες αρχιερείς στην Αλβανία.\nΟ Μητροπολίτης Αργυροκάστρου θα προσέφερε δώρο στον βασιλέα Αχμέτ Ζώγου (1895–1961) ένα χρυσό σπαθί. Αλλά εκείνος δεν τον δέχθηκε σε ακρόαση. Το επόμενο χρόνο, ο Μητροπολίτης Ευλόγιος τού προσφέρει δώρα προερχόμενα από το Άγιον Όρος: στον μεν βασιλέα, ένα πίνακα του Γεωργίου Καστριώτη ή Σκερντέμπεη (1404–1468), ζωγραφισμένο από τους Ιωασαφαίους· στη δε βασίλισσα, κόμισσα της Ουγγαρίας Γεραλδίνη, τον άγιο Γεώργιο, ξυλογραφικό αριστούργημα (0,40 x 0,20), πλαισιωμένον με σκηνές από τον βίο του και με θαύματά του, έργο του περίφημου μοναχού Αρσενίου του Καυσοκαλυβίτου (ενασκούμενος στην Καλύβη των Αγίων Πάντων· 1866–1956). Ο βασιλιάς τον δέχτηκε με μεγάλη προθυμία και, κατενθουσιασμένος, κράτησε τα δώρα σαν τα πολυτιμότερα κειμήλια των ανακτόρων του, με τη διαβεβαίωση ότι θα προσεύχεται προς αυτά καθημερινά.\nΈτσι και στον Πόλεμο του 1940. Πάμπολλες φορές Έλληνες στρατιώτες, αλλά και Ιταλοί, είχαν δει τον άγιο Στρατηλάτη να πολεμά στην πρώτη γραμμή ή να πηγαινοέρχεται μπροστά από τα στρατεύματα ως Αρχιστράτηγος. Το 1974, με την εισβολή των Τούρκων στην Κύπρο, έσωσε θαυματουργικά και οφθαλμοφανώς πολλούς Έλληνες από τους Τούρκους και, παλαιότερα, από τους Άγγλους.\nΌ,τι και να πει κανείς για τον μεγάλο άγιο της Χριστιανοσύνης, λίγο θα είναι. Ούτε το μελάνι ούτε το χαρτί δεν επαρκούν για να εξιστορήσει κανείς τα θαυμαστά και παράδοξα της θαυματουργίας και της χάρης του. Ολόκληρη η οικουμένη γεύεται την αγάπη του και την παρουσία του.\nΠανταχού παρών –κατά χάρη–, με την άγρυπνη σκέπη και βοήθειά του και με τη στοργική του φροντίδα, μας ενισχύει και μας συμπαραστέκεται στον πνευματικό αγώνα κατά των πειρασμών, των παθών και των αδυναμιών μας.\nΑνάβει μυστικά μέσα στις ψυχές μας τον θείο ζήλο για την αγάπη του Θεού και την ιερή κατάνυξη για τη μίμηση των αρετών του. Μας μεταμορφώνει «ἐν Πνεύματι Ἁγίῳ». Επιεικής και γαλήνιος, απρόσκλητος ή καλεσμένος, επεμβαίνει στη ζωή μας παρηγορητικά.\nΜας αιχμαλωτίζει με την ελευθερία που μας χαρίζει. Κι αν ακόμη εμείς φύγουμε «εἰς χώραν μακράν», διακριτικά αυτός μας ακολουθεί, μας φωτίζει και μας θεραπεύει. Μακριά του, μες στην πνευματική πτωχεία μας, αυτός μας υπερασπίζεται και μας πλουτίζει. Μας δίνει δύναμη να προχωρούμε με υπομονή, μέχρι να καταλήξουμε κοντά του, γιατί δεν θα μπορούμε να κάνουμε αλλιώς.\nΒασανισμένους και πονεμένους μέσα στις αρρώστιες και τα έλκη μας· πληγωμένους από τις παγίδες και τις επιθέσεις των ληστών δαιμόνων, μας θεραπεύει με τη στοργή του και μας οδηγεί στο δικό του μυστικό παράδεισο, στη δική του χαρά και ειρήνη. Μας χειρουργεί μυστικά, χωρίς ποτέ να μας κατακρεουργεί. Μας κάνει να κλαίμε για τη ζωή μας και για την αχαριστία μας. Κι όταν τρέξουμε κοντά του, με πολλή τρυφερότητα θα μας δώσει να γευθούμε την απύθμενη αγάπη του. Κοντά του, ξεχνούμε τη μιζέρια και την κακομοιριά μας. Βρίσκει νόημα η ζωή μας. Καταργούνται οι θλίψεις, οι ψεύτικες παρηγοριές και ο θάνατος. Ανασταινόμαστε. Γεμίζουμε αγάπη με ταπείνωση και συντριβή. Γινόμαστε κοινωνοί της χάριτος του Παρακλήτου.\nΌταν πέφτουμε και απελπιζόμαστε, πάνω στον πόλεμο με τον εχθρό, έρχεται αυτός ο Τροπαιοφόρος, ως Υπέρμαχος της βασιλικής μας ψυχής. Και μας εγείρει και μας ευεργετεί με τη ζωοποιό αγάπη και στοργή του. Κοντά του, «τὰ πάντα πεπλήρωνται φωτός· ουρανός τε (=το πνεύμα μας), καὶ γῆ (=το σώμα μας), καὶ τὰ καταχθόνια (=η ψυχή μας μέσα από έγκατα των εγκάτων μας)». Οι φιλογεώργιοι και εραστές του αγίου, αισθάνονται την εράσμια γλυκύτητα και την αγάπη του στη ψυχή τους. Μεθυσμένοι από τη χάρη του, ευρίσκουν κοντά του την αγιότητα και την ειρήνη. Ενώ μέσα στην καρδιά τους, αναβλύζει η δόξα του Θεού!...\n[Από το εξαίρετο βιβλίο:\n«Άγιος Γεώργιος ο Τροπαιοφόρος».\nΚεφ. Α΄, σελ. 66–68·\nΚεφ. Γ΄, σελ. 145 και 149–152.\nΈκδοση της Ιεράς Μονής\nΑγίου Γεωργίου Τροπαιοφόρου,\nΑιδηψός, Ιούνιος 19992.


με το φεγγαρι αγκαλια ❤: ανικανοποιητο...\nΚαταιγιδα τωρα πεφτει πανω μας\nΛουζομαστε με μελαγχολια\nστην ανελεητη καψα της αναγκης...\nλεει η υπεροχη Κικη Δημουλα\nτωρα εμενα γιατι απο το πρωι κατι με παρακινει..\nνα αλλαξω την λεξη 'απραγματοποιητο'\nμε την λεξη 'ανικανοποιητο'......??...........\nmat Jan 19, 2007, 6:17:00 PM\nΚαι δεν το κάνεις ???\nΕτσι είμαστε ... ανικανοποίητοι πάντα έχουμε την αισθηση οτι κάτι λείπει !\nΘυμάσε την Πολίτικη κουζίνα ????\nΒασιλική Jan 19, 2007, 6:36:00 PM\nαπο το πρωι;\nή απο χθες το βραδυ;\n-συνηθως βραδυ η ανικανοποιητη ψυχη γυρευει απαντησεις...-\nAlkyoni Jan 19, 2007, 7:52:00 PM\nας μην απαντήσω εγώ...άλλωστε ξέρω πως αύριο θα μου τηλεφωνήσεις :)\nπρος το παρόν καλό βράδυ και φιλιά\nteiresias Jan 19, 2007, 8:05:00 PM\nείσαι με το φεγγάρι αγκαλιά\nκαι μιλάς γι' ανικανοποίητο;....\nmelomenos Jan 19, 2007, 8:45:00 PM\nξεκινάει το καινούργιο φεγγάρι απόψε\nαπο αύριο θα αλλάξεις διάθεση!\nSigmataf Jan 20, 2007, 3:40:00 AM\nΚαι γουστάρω κι όλας κι ας είναι υπέροχη η Δημουλά.\nαλκιμήδη Jan 20, 2007, 8:20:00 AM\nτο ένα και το αυτό\nανάγκες απργματοποίητες και εμείς με τη πικρή γεύση της ανεκλήρωτης επιθυμίας\nαραγε η λέξη ανικανοποίητο εμπεριέχει την εν δυνάμη ικανοποίηση; μου κάνει λίγο πιο αισιόδοξο από το μη δύναται να πραγματωθεί.\nasteroid Jan 20, 2007, 10:56:00 AM\nΓιατί, περνώντας τα χρόνια, φοβάμαι πως το ανικανοποίητο αρχίζει να βαραίνει λίγο παραπάνω από το απλώς απραγματοποίητο - που μπορεί να είναι και το αντικειμενικά αδύνατο να πραγματοποιηθεί, το ουτοπικό, το ονειρικό...\nΕνώ εκείνο το άλλο, το στοιχειωμένο το ανικανοποίητο, μπορεί να μπορούσε να γίνει... να κάπως έτσι, όπως έγινε και το βίωσε η γειτόνισα, η φίλη, ο συνάδελφος στο γραφείο, ο ψιλικατζής στην γωνία, ο κολλητός των παιδικών χρόνων... και μονάχα εμείς μείναμε να αναρωτιόμαστε "μα πώς έγινε και σ' εμάς δεν έτυχε, τι γεύση νάχει, ήταν θέμα τύχης απλώς ή έπρεπε νάχουμε κάνει κάτι;"\nΒαραίνει πολύ, σου λέω, με τα χρόνια!!!\nΑίσθησις Jan 20, 2007, 12:59:00 PM\nΤο ανικανοποίητο, έχει δίκιο ο Asteroid πως βαραίνει με τα χρόνια. Μόνη γιατρειά η κατα το δυνατόν ικανοποίηση του τώρα και η αποδοχή ότι έτσι θα μένει...ανικανοποίητο!\noneiromageiremata Jan 20, 2007, 3:49:00 PM\nΚαλό σκ φεγγαρένια!\nΦοινιξ Jan 20, 2007, 4:40:00 PM\nΤον λόγο που αλλάζεις αυτήν την λέξη με την συγκεκριμένη την συγκεκριμένη στιγμή μόνο εσύ το γνωρίζεις καλύτερα...\nΌπως και ο κάθε ένας μας ξεχωριστά γνωρίζει τις δικές του αλλαγές που επιλέγει να κάνει σύμφωνα με τη ροή της ζωής του...\nAlexandra Jan 20, 2007, 5:46:00 PM\nγιατί έχει απόλυτη σχέση, αλληλένδετη στην ανθρώπινη ανάγκη!\nΚατερίνα Jan 20, 2007, 6:19:00 PM\nΥπάρχει πάντα ένας ευλογημένος λόγος μέσα μας για να μην αισθανόμαστε αρκετά καλά.Είναι αυτή η αίσθηση του ανικανοποίητου που μας σπρώχνει με βία να ζήσουμε την ζωή πέρα πό την ζωή. Μακάρι κάθε πρωί να ξυπνάς με αυτήν την αίσθηση.\nshades in the dark Jan 20, 2007, 7:54:00 PM\nΊσως η λέξη που θες να βάλεις θα έπρεπε να ήταν εκεί απ’ την αρχή.. της πηγαίνει άλλωστε τέλεια..\nEpsilon Jan 21, 2007, 9:38:00 AM\nΚαλημέρα, απολαμβάνω τον καφέ μου και το ποστ σου. Απραγματοποίητο, ανικανοποίητο όπως και να το πεις, κάτι ήταν που θέλαμε, κάτι που δεν έγινε, κάτι που μας τρώει.\nΑπλά το ανικανοποίητο έχει λίγο πιο αρνητική χροιά -αφήνει αιχμές για τα θέλω του προσώπου- ενώ το απραγματοποίητο είναι πιο ποιητικό γιατί εμπεριέχει μια υποψία ότι δεν έτυχε ως σήμερα.\nΚατα τ'αλλα το ποίημα μου άρεσε και με την δική σου προσθήκη!\nΕγώ πάντως κόλλησα με την κάψα της ανάγκης. Άντε να ξεκολλήσω τώρα!\nφεγγαροαγκαλιασμενη Jan 21, 2007, 11:09:00 AM\n@..mat..υπεροχη ταινια η πολιτικη κουζινα..!!..πραγματι σου αφηνε την αισθηση του απραγματοποιητου..ανικανοποιητου..!!\nφεγγαροαγκαλιασμενη Jan 21, 2007, 11:10:00 AM\n@..βασιλικη..δεν εχει ωρες και προτιμησεις η ανικανοποιητη ψυχη μου..!!\nφεγγαροαγκαλιασμενη Jan 21, 2007, 11:11:00 AM\n@..alkyoni..εσενα δεν ειναι το θεμα να παρω τηλ.ειναι να εισαι στο σπιτι..!!\nφεγγαροαγκαλιασμενη Jan 21, 2007, 11:12:00 AM\n@..teiresia..ααα...το φεγγαρι ειναι αναμφισβητητα ολο δικο μου..αλλα δεν ειναι δα κι ο κοσμος ολος εεε???..:)))))\nφεγγαροαγκαλιασμενη Jan 21, 2007, 11:13:00 AM\n@..melomene..πραγματι οι φασεις του φεγγαριου επιρεαζουν τη διαθεση μου..σημερα ειμαι ολο ευτυχια..:)))))\nφεγγαροαγκαλιασμενη Jan 21, 2007, 11:14:00 AM\n@..sigmataf..η Δημουλα ανεπαναληπτη..εμεις παιχνιδακια με τις λεξεις κανουμε..!!\nφεγγαροαγκαλιασμενη Jan 21, 2007, 11:16:00 AM\n@..αλκιμηδη..απο την αλλη παλι..μπορει να πραγματοποιουνται επιθυμιες σου κι εσυ να παραμενεις ανικανοποιητος..!!\nφεγγαροαγκαλιασμενη Jan 21, 2007, 11:18:00 AM\n@..asteroid..εμενα προσωπικα δε με βαραινει οτιδηποτε εχουν βιωσει φιλοι και γνωστοι..και περασε ξυστα απο εμενα..εγω βλεπω πως κι αυτα που εχω λαχταρησει να εχω..παλι θελω κι αλλα..!!\nφεγγαροαγκαλιασμενη Jan 21, 2007, 11:19:00 AM\n@..αισθηση..η αποδοχη παιζει σημαντικο ρολο στον τροπο σκεψης μας..πολυ σημαντικο..!!\nφεγγαροαγκαλιασμενη Jan 21, 2007, 11:21:00 AM\n@..φοινικα..ο μονος λογος πως δεν ειμαστε ποτε μα ποτε ολοκληρωτικα καλυμενοι..!!\nφεγγαροαγκαλιασμενη Jan 21, 2007, 11:22:00 AM\n@..alexandra..εκει θελω να καταληξω κι εγω..ειναι η ανθρωπινη φυση..κι αυτο δεν αλλαζει..!!\nφεγγαροαγκαλιασμενη Jan 21, 2007, 11:23:00 AM\n@..κατερινα..σιγουρα καποιες φορες ειναι δημιουργικο..αλλα καποιες αλλες..καταστροφικο θα ελεγα..κινδυνευεις να τα χασεις ολα..!!\nφεγγαροαγκαλιασμενη Jan 21, 2007, 11:24:00 AM\n@..shades..σου ευχομαι κι απο εδω..καθε μερα και καλυτερα..!!\nφεγγαροαγκαλιασμενη Jan 21, 2007, 11:27:00 AM\n@..epsilon..μια κουπα αχνιστο καφε θα την ηθελα κι εγω..\nη καψα της αναγκης...αχχχ αυτη..!!δε περιγραφεται αυτη μονο βιωνεται..καθημερινα..!!


Elly Margaritides Σε Γενέθλια & Πάρτυ, Γλυκά-Επιδόρπια, Ιταλική, Κέικ, Κυριακάτικα, Όλες τις εποχές, Σοκολάτα-Κακάο, Στο Φούρνο, Χωρίς Γλουτένη\nΑυτό το πλούσιο σοκολατένιο κέικ χωρίς αλεύρι είναι ένα παραδοσιακό ιταλικό γλύκισμα που θυμίζει τάρτα κι έρχεται από την περιοχή του Κάπρι απ’ όπου έχει πάρει και την ονομασία του (Torta Caprese). Δεν περιέχει αλεύρι και τα λιγοστά του υλικά όπως το βούτυρο, τα τριμμένα αμύγδαλα, η σοκολάτα και η ζάχαρη προστίθενται σε ίση ποσότητα. Η επιτυχία του κέικ έγκειται στην νωπή και γεμάτη υφή του, στην άφθονη ποσότητα καλής σοκολάτας και στο γεγονός ότι δεν είναι ιδιαίτερα γλυκό επιδόρπιο. Τέλος, χάρη στην χτυπημένη μαρέγκα που χρησιμοποιείται το κέικ σοκολάτας έχει την ιδιότητα να είναι τραγανό από έξω και μαλακό από μέσα ενώ μπορούμε να το απολαύσουμε την επόμενη μέρα και δροσερό από το ψυγείο. Συνοδεύεται ιδανικά με μια μπάλα παγωτού ή χτυπημένη κρέμα γάλακτος (ελαφρά προσαρμοσμένη συνταγή από το food52.com).\nΒουτυρώνω κι αλευρώνω μια ταρτιέρα διαμέτρου 20 εκ.. Προθερμαίνω το φούρνο στους 160°C. Αλέθω στο multi τα αμύγδαλα να γίνουν σκόνη και τα κρατάω στην άκρη.\nΣε ένα μικρό σκεύος σε μέτρια θερμοκρασία ζεσταίνω το βούτυρο να λιώσει και προσθέτω τη σοκολάτα υγείας σε κομμάτια. Σβήνω τη φωτιά και περιμένω να λιώσει η σοκολάτα με την υπάρχουσα θερμοκρασία, ανακατεύοντας τακτικά.\nΠροσθέτω στο μείγμα σοκολάτας-βουτύρου την ζάχαρη, τα αλεσμένα αμύγδαλα κι ανακατεύω. Αφού πέσει η θερμοκρασία του μείγματος ενσωματώνω και τους κρόκους αυγών.\nΧτυπάω στο μίξερ σε δυνατή ταχύτητα τ’ ασπράδια με την βανίλια να γίνουν μαρέγκα. Αφού είναι έτοιμη διπλώνω το 1/3 της μαρέγκας στο μείγμα της σοκολάτας. Συνεχίζω με το υπόλοιπο της μαρέγκας σε δύο δόσεις ωσότου ενσωματωθεί χωρίς να χάσει τον όγκο της.\nΜεταφέρω τη ζύμη του κέικ στην ταρτιέρα και πασπαλίζω με τους σπασμένους καρπούς κακάο που προσφέρουν επιπλέον υφή σε κάθε μπουκιά.\nΨήνω το σοκολατένιο κέικ για 40’ στους 160°C ωσότου τρυπώντας το με μια οδοντογλυφίδα αυτή βγει στεγνή χωρίς ζύμη. Αν παραψηθεί το κέικ θα χάσει την εσωτερική του υγρασία και θα στεγνώσει. Σερβίρω το κέικ μόλις γίνει χλιαρό με λίγη πασπαλισμένη άχνη ζάχαρη. Καλή απόλαυση! Φωτογραφία: therealitalianfood.com\nΜάιος 16, 2021 at 3:41 μμ\n125 γρ ξασπρισμένα ανάλατα αμύγδαλα\n125 γρ βούτυρο (αγελάδας)\n125 γρ σοκολάτα υγείας (με 70% κακάο)\n125 γρ ακατέργαστη ζάχαρη\n3 μεγάλα αυγά (από το ψυγείο), χωρισμένα σε κρόκους κι ασπράδια\n1,5 κ γλ εκχύλισμα βανίλιας\nπροαιρετικά, 1 κσ κομματάκια καρπούς κακάο (cacao nibs)


ΤΩΡΑ! Δηλώσεις από ΡΩΣΙΑ για τη ΔΟΛΟΦΟΝΙΑ του ΠΡΕΣΒΗ στην ΑΓΚΥΡΑ... ~ oimonomaxoi.blogspot.gr\nΤΩΡΑ! Δηλώσεις από ΡΩΣΙΑ για τη ΔΟΛΟΦΟΝΙΑ του ΠΡΕΣΒΗ στην ΑΓΚΥΡΑ...\nΤο υπουργείο Εξωτερικών της Ρωσίας υπογραμμίζει ότι η επίθεση στον Ρώσο διπλωμάτη είναι "τρομοκρατική ενέργεια".\nΗ εκπρόσωπος του ρωσικού υπουργείου Εξωτερικών Μαρία Zakharova, τόνισε: "Αυτή είναι μια τραγική ημέρα στην ιστορία της ρωσικής διπλωματίας. Σήμερα, ο Ρώσος πρεσβευτής στην Τουρκία Andrey Karlov πέθανε αφού πυροβολήθηκε κατά τη διάρκεια δημόσιας εκδήλωσης στην Άγκυρα".\nΤο θέμα της δολοφονίας του Ρώσου διπλωμάτη θα τεθεί στο Συμβούλιο Ασφαλείας του ΟΗΕ τη Δευτέρα, δήλωσε η κ. Zakharova, ενώ πρόσθεσε ότι η Ρωσία περιμένει από την Τουρκία να κάνει "διεξοδικές" έρευνες για το περιστατικό.


Γιώργος Μπαμπινιώτης: «Τραγικό εθνικό λάθος και κλοπή τής ιστορίας η συμφωνία των Πρεσπών»\nΣτην κατάμεστη αίθουσα τού θεάτρου τού Φιλεκπαιδευτικού Συλλόγου «Ο Αριστοτέλης» πραγματοποιήθηκε, το Σάββατο 11 Μαΐου 2019, εκδήλωση με ομιλητή τον καθηγητή Γλωσσολογίας και πρώην Πρύτανη τού Πανεπιστημίου Αθηνών κ. Γιώργο Μπαμπινιώτη, και θέμα «Η γλώσσα τής Μακεδονίας μας και η γλώσσα των Σκοπίων».\nΤους παρευρισκόμενους καλωσόρισε ο πρόεδρος τού συλλόγου κ. Κωνσταντίνος Ραπτόπουλος-Χατζηστεφάνου.\nΟ κ. Μπαμπινιώτης ανέπτυξε το θέμα με απλό και κατανοητό λόγο στο κοινό που άκουγε με προσοχή.\nΣύμφωνα με τα λεγόμενά του η γλώσσα τής γείτονος χώρας δεν μπορεί να ονομάζεται «μακεδονική» καθώς στην πραγματικότητα είναι βουλγαροσερβική ή σερβοβουλγαρική, που ανήκει στην ομάδα των νοτιο-σλαβικών γλωσσών.\nΜεταξύ άλλων ο κ. Μπαμπινιώτης αναφέρθηκε στην περίφημη 3η Διάσκεψη τού ΟΗΕ τού 1977, κατά την οποία, όπως τόνισε, ουδέποτε αναγνωρίστηκε τότε «μακεδονική» γλώσσα, χαρακτηρίζοντας ως «αστείο» αυτό το επιχείρημα.\n«Η Συμφωνία των Πρεσπών, αυτή η επίσημη ελληνική αναγνώριση, ήταν ένα τραγικό εθνικό λάθος, το οποίο θα πληρώνουμε συνέχεια και αποτελεί την πιο κραυγαλέα κλοπή της ιστορίας» κατέληξε ο ομιλητής.\nΑκολούθησε συζήτηση με το κοινό, με συντονιστή τον δημοσιογράφο-διευθυντή τής εφημερίδας «Εστία» κ. Μανώλη Κοττάκη.


Πώς να χρησιμοποιήσετε εναλλακτική λύση καταγραφής βίντεο Download να κατεβάσετε τα βίντεο\n> Πόρων > εναλλακτικές λύσεις > λήψη βίντεο συλλάβει εναλλακτική λύση: Κατεβάστε το σε απευθείας σύνδεση βίντεο εύκολα\nΕάν έχετε χρησιμοποιήσει Download λήψη βίντεο να πάρει σας αγαπημένα μέσα από το Διαδίκτυο, τότε ίσως θα έχετε προσέξει πώς ματαιώνοντας μπορεί να είναι εύχρηστο. Clunky διασύνδεση που συνδυάζεται με την έλλειψη μοναδικό ή ισχυρά χαρακτηριστικά το καθιστά αρκετά αργή εργαλείο που χρησιμοποιεί. Κάνει μια καλή δουλειά για τα βασικά, αλλά αν ψάχνετε για κάτι λίγο πιο ισχυρό, υπάρχουν άλλες μεγάλες εναλλακτικές λύσεις.\nΑν χρησιμοποιείτε δικτυακούς τόπους όπως το YouTube και το Dailymotion να πάρει μέσα σας, βίντεο Download λήψη δεν είναι μόνη εναλλακτική λύση σας πια- Wondershare AllMyTube είναι μια πολύ πιο ισχυρή εναλλακτική λύση. Προσφέρει πολύ περισσότερες επιλογές όσον αφορά την μετατροπή και η μεταφόρτωση βελτιωμένο.\nWondershare AllMyTube είναι μια πολύ πιο ισχυρή εναλλακτική λύση εάν εσείς τακτικά Μεταφορτώστε το βίντεο. Εδώ είναι μερικά από τα χαρακτηριστικά που θα βρείτε από?\nΜπορείτε να κατεβάσετε τα βίντεο απευθείας στον υπολογιστή σας, με τη συμβατότητα για περισσότερες από 100 ιστοσελίδες διαφόρων μέσων μαζικής ενημέρωσης που θα έχει ακριβώς για κάθε βίντεο που ψάχνετε.\nΠάρει τα βίντεο που σας ενδιαφέρει για τρεις φορές πιο γρήγορα από ό, τι οποιοδήποτε άλλο συγκρίσιμο λογισμικό εκεί έξω μπορεί να σας πάρει.\nΚανονίσουμε μια ουρά μέχρι και δέκα αρχείων έτσι ώστε μπορείτε να έχετε το βίντεό σας ενώ είστε ακόμη και εκεί το κατέβασμα.\nΕπιλέξτε από ένα εντυπωσιακό φάσμα μορφές να μετατρέψετε τα μέσα σας. Εκτός από αυτό, μπορείτε να επιλέξετε από βελτιστοποιημένη διαστάσεις και σχήματα για ακριβώς για οποιαδήποτε συσκευή πολυμέσων, μπορείτε να σκεφτείτε.\nΠώς να κατεβάσετε το YouTube σε MP4, MOV (σχεδόν οποιαδήποτε μορφή βίντεο)\nΚατ ' αρχάς, θα πρέπει ακριβώς να χτυπήσει το κουμπί λήψη και να εκτελέσετε το πρόγραμμα εγκατάστασης που σας δίνεται. Η διαδικασία διαρκεί μόνο λίγα δευτερόλεπτα, έτσι μπορείτε να αρχίσετε αμέσως.\nΜε Wondershare, έχετε πρόσβαση ακριβώς για το βίντεο που θέλετε να βρείτε στο Διαδίκτυο. Με πάνω από 100 Υποστηριζόμενες ιστοσελίδες, μπορείτε να πάτε από οπουδήποτε όπως Dailymotion και YouTube για να βρείτε τα καλύτερα βίντεο που θέλετε να αποθηκεύσετε για μελλοντική βλέποντας κάτω από τη γραμμή.\nΣημείωση: Θα πρέπει να μπορείτε να έχετε πρόσβαση τα αγαπημένα σας βίντεο σε έναν από τους παρακάτω browsers: IE, Firefox και Chrome.\nΒήμα 2 Λήψη βίντεο με αυτή την εναλλακτική Download λήψη βίντεο\nΌταν τα βίντεο παίζουν στο πρόγραμμα περιήγησης, θα παρατηρήσετε ένα μικρό κουμπί λήψη που επιπλέουν στο πάνω δεξιά γωνία. Κάντε κλικ στο κουμπί και περιμένετε μέχρι να ολοκληρωθεί.\nΕναλλακτικά, μπορείτε να αντιγράψετε τη διεύθυνση url του βίντεο και κάντε κλικ στο κουμπί επικολλήστε τη διεύθυνση URL στο πρόγραμμα. Αυτό μπορεί να σας βοηθήσει να προσθέσετε βίντεο μεταφορτώνει τη σειρά αναμονής πολύ πιο γρήγορα, δεδομένου ότι δεν χρειάζεστε ακόμη και να ανοίξει το βίντεο.\nΌταν οι λήψεις έχουν τελειώσει και τα αρχεία είναι στον υπολογιστή σας, μπορείτε να τα μετατρέψετε με ευκολία. Πηγαίνετε να βρείτε τη βιβλιοθήκη Κατεβασμένο το πρόγραμμα. Κάντε κλικ σε αυτό, και θα είστε σε θέση να δείτε όλες τις λήψεις σας. Κάντε κλικ το κουμπί νεοφώτιστων σχετικά με το δικαίωμα του αρχείου σας για να ξεκινήσετε τη μετατροπή.\nΣας θα δοθεί επίσης την επιλογή σας από τις καλύτερες μορφές προ-made για ακριβώς για κάθε κινητές συσκευές που μπορεί να έχετε. Από το iPad οποιουδήποτε τύπου να ακριβή Smartphone σας, μπορείτε να πάρετε το σωστό σχήμα για το βίντεό σας έτσι ώστε μπορείτε να παρακολουθήσετε τα πάντα που μπορείτε να κατεβάσετε πηγαίνετε στην καλύτερη δυνατή ανάλυση.\nΑυτό γίνεται τώρα. Ακόμα μετά από μας; Η διαδικασία είναι αρκετά εύκολο, έτσι δεν είναι; Εάν δεν μπορείτε να περιμένετε να έχουν μια δοκιμή, θα πρέπει να αναλάβουμε δράση τώρα και να κατεβάσετε το πρόγραμμα για να δώσει μια πάει.


ΔΙΑΚΗΡΥΞΗ ΤΗΣ ΚΙΝΗΣΗΣ ΠΡΟΟΔΕΥΤΙΚΩΝ ΠΟΛΙΤΩΝ Για την ταχύτερη και κοινωνικά δίκαιη έξοδο από την κρίση και την ανάπτυξη της Κεντρικής Μακεδονίας. | Κίνηση "Προοδευτικοί Πολίτες" για την αναπτυξη της Κεντρικης Μακεδονιας\nΔΙΑΚΗΡΥΞΗ ΤΗΣ ΚΙΝΗΣΗΣ ΠΡΟΟΔΕΥΤΙΚΩΝ ΠΟΛΙΤΩΝ Για την ταχύτερη και κοινωνικά δίκαιη έξοδο από την κρίση και την ανάπτυξη της Κεντρικής Μακεδονίας.\nΠΡΟΣΚΛΗΣΗ ΤΗΣ ΚΙΝΗΣΗΣ ΠΡΟΟΔΕΥΤΙΚΩΝ ΠΟΛΙΤΩΝ\nΑπευθυνόμαστε σε όλους τους πολίτες που θέλουν να δημιουργήσουμε μια σύγχρονη πολιτεία, ανεξάρτητα από την μέχρι τώρα πολιτική τοποθέτηση τους.\nΑπευθυνόμαστε σε όλους τους φορείς και τους καλούμε να συμμετέχουν σε έναν ανοικτό, ειλικρινή διάλογο, χωρίς κλισέ και προκατασκευασμένες αλήθειες.\nΗ Κίνηση προσδιορίζεται από το παρακάτω προγραμματικό πλαίσιο και τους αντίστοιχους στόχους της.\nΘα στηρίζει τις επιλογές της διοίκησης που θεωρεί, ότι υπηρετούν τα συμφέροντα της Περιφέρειας και των Ανθρώπων της.\nΘα συνεισφέρει με εποικοδομητική κριτική, στις πολιτικές αποφάσεις και την υλοποίηση τους.\nΘα προτείνει λύσεις και θα διεκδικεί προς όφελος της Περιφέρειας τη δημιουργική στήριξη, από την κυβέρνηση και την Ευρωπαϊκή Ένωση.\nΣήμερα απαιτείται, η απόρριψη της αδράνειας και της περιθωριοποίησης και η ενεργοποίηση όλων των πολιτών.\nΕπιδίωξη μας είναι, ο διάλογος αυτός να είναι συνθετικός και να αναπτυχθεί σε κάθε δήμο και περιφερειακή ενότητα της Κεντρικής Μακεδονίας.\nΚάθε επιλογή μας, θα διαμορφώνεται με την συμμετοχή των πολιτών και τον διάλογο με κάθε εμπλεκόμενο φορέα, χωρίς συντεχνιακές αντιλήψεις και άγονους τοπικισμούς\nΔΟΜΗ ΤΗΣ ΚΙΝΗΣΗΣ\nΗ Κίνηση συντονίζεται από αντιπροσωπευτική Συντονιστική Επιτροπή, όπου συμμετέχουν όλες οι Περιφερειακές Ενότητες της Κεντρικής Μακεδονίας και οι Θεματικές Ενότητες Δράσης.\nΣυγκροτείται σε κάθε Περιφερειακή Ενότητα και σε σημαντικά Θεματικά πεδία, που αναφέρονται στα μεγάλα θέματα και προτεραιότητες της Περιφέρειας και της κάθε Περιφερειακής Ενότητας ξεχωριστά.\nΘΕΜΑΤΙΚΕΣ ΕΝΟΤΗΤΕΣ ΔΡΑΣΗΣ\nΝέοι Επιστήμονες – Επαγγελματίες & Νέα Επιχειρηματικότητα\nΥγεία- Κοινωνικό Κράτος\nΤΟ ΔΙΕΘΝΕΣ ΠΕΡΙΒΑΛΛΟΝ ΚΑΙ Η ΧΩΡΑ ΜΑΣ\nΗ παγκοσμιοποίηση της οικονομίας και η ένταξη της χώρας μας\nστην Ευρωζώνη άλλαξαν τα οικονομικά, παραγωγικά, κοινωνικά και πολιτικά δεδομένα. Οι οικονομίες που ηγούνταν των εξελίξεων προσαρμόστηκαν γρήγορα\nκερδίζοντας, ή μειώνοντας τις απώλειες. Οι χώρες που δεν κατανόησαν την ταχύτητα των εξελίξεων, βρέθηκαν στο επίκεντρο της διεθνούς κρίσης που ξέσπασε το 2007.\nΗ Ελλάδα είναι χαρακτηριστικό παράδειγμα της δεύτερης κατηγορίας χωρών. Η κύρια ευθύνη ανήκει στο πολιτικό σύστημα, όπως επίσης και σε μεγάλο μέρος των εκπροσώπων του οικονομικού, συνδικαλιστικού, πνευματικού και δημοσιογραφικού χώρου, ιδιαίτερα δε του τηλεοπτικού.\nΟι χώρες, ή οι περιφέρειες που παράγουν προϊόντα και προσφέρουν\nυπηρεσίες, που καλύπτουν σε μεγάλο βαθμό την εγχώρια ζήτηση και ταυτόχρονα εξάγουν σημαντικό μέρος αυτών, γνωρίζουν οικονομική ανάπτυξη και κοινωνική ευημερία.\nΗ κρίση ανέδειξε με τρόπο δραματικό τις αδυναμίες της παραγωγικής βάσης, της απασχόλησης και του κοινωνικού κράτους στην Ελλάδα.\nΗ συρρίκνωση τους, ως αποτέλεσμα της αναπόφευκτης προσαρμογής και των πολιτικών αστοχιών, επέτειναν την κοινωνική και οικονομική κρίση.\nΗ ταχύτερη έξοδος από την κρίση, δεν θα επιτευχθεί μόνο με τη δημοσιονομική προσαρμογή των μνημονίων. Πολύ περισσότερο, όταν δεν συνδυάζεται με διαρθρωτικές αλλαγές και στοχευόμενες αναπτυξιακές πολιτικές είναι αμφίβολη, ως προς την αποτελεσματικότητά της και σε κάθε περίπτωση ιδιαίτερα επώδυνη κοινωνικά.\nΗ ΑΝΑΓΚΑΙΟΤΗΤΑ ΣΧΕΔΙΟΥ ΕΘΝΙΚΗΣ ΚΑΙ ΠΕΡΙΦΕΡΕΙΑΚΗΣ ΑΝΑΣΥΓΚΡΟΤΗΣΗΣ\nΈνα σχέδιο εθνικής και περιφερειακής ανασυγκρότησης και ανάπτυξης με συμφωνημένους και ιεραρχημένους στόχους, είναι η απόλυτη προτεραιότητα για την χώρα τώρα.\nΟ νέος οικονομικός και αναπτυξιακός κύκλος που ανοίγεται μπροστά μας πρέπει να έχει ως κεντρικούς στόχους :\nΤην κατάκτηση μιας σταθερής υψηλής ανταγωνιστικότητας και παραγωγικότητας των επιχειρήσεων. Την παραγωγή προϊόντων και την προσφορά υπηρεσιών ποιότητας, «υψηλής προστιθέμενης αξίας».\nΤην κάλυψη των ελλειμμάτων ανάπτυξης της περιφέρειας, την απασχόληση, την βελτίωση του βιοτικού επιπέδου των λαϊκών στρωμάτων, την υποστήριξη των ευπαθών ομάδων του πληθυσμού και την αναβάθμιση της ποιότητας ζωής των πολιτών.\nΗ πιο σημαντική όμως διαφοροποίηση από τον προηγούμενο οικονομικό κύκλο, είναι ότι τώρα το κράτος πρέπει να :\nΣυγκροτήσει, με τη συνέργια του Ιδιωτικού τομέα ένα νέο σχέδιο με ανάλογη δέσμη κινήτρων, για να υποστηρίξει τις επιχειρήσεις, μεγάλες, μεσαίες και μικρές, ώστε να πετύχουν την παραγωγικότητα που απαιτείται, για να καταστούν μακροχρόνια βιώσιμες, ανταγωνιστικές και εξωστρεφείς.\nΑνασυγκροτηθεί και να βελτιώσει δραστικά την λειτουργικότητα, την αποτελεσματικότητα και την διαφάνεια, στην λήψη και την υλοποίηση των αποφάσεων του.\nΓίνει ανταγωνιστικό, για να ανταποκριθεί δυναμικά στις απαιτήσεις του νέου διεθνοποιημένου θεσμικού, πολιτικού, οικονομικού, πολιτιστικού περιβάλλοντος και να έχει δραστήρια παρουσία και συμμετοχή σ’ όλες τις διεθνείς εξελίξεις και θεσμούς.\nΔώσει τη δυνατότητα στις περιφέρειες, να σχεδιάσουν και να υλοποιήσουν τη δική τους ιδιαίτερη αναπτυξιακή στρατηγική.\nΤΑ ΑΝΑΠΤΥΞΙΑΚΑ ΠΛΕΟΝΕΚΤΗΜΑΤΑ ΤΗΣ ΚΕΝΤΡΙΚΗΣ ΜΑΚΕΔΟΝΙΑΣ\nΗ Κεντρική Μακεδονία υπήρξε διαχρονικά μία από τις περιφέρειες που στηρίχτηκαν στην εξωστρέφειά τους, λόγω των σημαντικών συγκριτικών της πλεονεκτημάτων.\nΟ γεωκτηνοτροφικός τομέας αρχικά, η μεταποίηση και οι\nυπηρεσίες που προστέθηκαν αργότερα, ήταν οι δυνατές της πλευρές. Ιστορικά οι άνθρωποί της, αξιοποίησαν τα εύφορα εδάφη και τη γεωστρατηγική της θέση, ως σταυροδρόμι εμπορικών και πολιτιστικών δρόμων.\nΗ Μακεδονία γνώρισε ιδιαίτερη ανάπτυξη, σε μια ιστορική περίοδο που συνέπεσε με την απουσία γεωοικονομικών συνόρων στην ευρύτερη περιοχή επιρροής της, καθώς και με την επαρκή και κατάλληλη αναγνώριση και αξιοποίηση της δυναμικής που παρείχε η γεωστρατηγική της θέση\nΣήμερα παρά την κρίση, τα πλεονεκτήματά της διατηρούν σε\nμεγάλο βαθμό, την δυναμική τους.\nΓια να επιτευχθεί η ευημερία των πολιτών της περιφέρειας χρειάζεται δραστική βελτίωση της παραγωγικότητας, της ανταγωνιστικότητας και της εξωστρέφειας της. Το γεγονός αυτό είναι καθολικά παραδεκτό και για να γίνει πραγματικότητα πρέπει να έχει συγκεκριμένη εφαρμογή σε ιδέες, τομείς, κλάδους, επενδύσεις, παραγωγικές πρωτοβουλίες και ανάλογη υποστήριξη από όλες τις βαθμίδες της πολιτείας.\nΠρέπει συντεταγμένα, με συνέχεια και συνέπεια, να αναπτυχθεί η συνεργασία της διοίκησης της περιφέρειας Κ. Μακεδονίας, με την Τοπική Αυτοδιοίκηση, τις παραγωγικές τάξεις, τους εργαζόμενους, τα εκπαιδευτικά ιδρύματά της και κάθε δημιουργικό πολίτη.\nΠρέπει από κοινού να προωθήσουν την παραγωγή αγαθών και την προσφορά υπηρεσιών, συνολικά και ειδικά σε κάθε περιφερειακή ενότητα και δήμο, με βάση τη δημιουργική της παράδοση, τα ειδικά πλεονεκτήματα και το ανθρώπινο δυναμικό της.\nΗ Κεντρική Μακεδονία διατηρεί, παρ’ όλες τις καθυστερήσεις,\nανταγωνιστικά πλεονεκτήματα σε πολλούς τομείς, στην ευρύτερη περιοχή, έναντι των ανεπτυγμένων χωρών της Ε.Ε όπως και διεθνώς.\nΤο ερώτημα που σταθερά έχουμε και θα έχουμε μπροστά μας\nείναι: ποια προϊόντα και υπηρεσίες μπορούμε να παράξουμε καλύτερα από τους\nάλλους και σε ποιες αγορές, χώρες και ανθρώπους, απευθυνόμαστε.\nΠρέπει να βρούμε τη νέα ταυτότητά μας μέσα από τα προϊόντα\nπου παράγουμε, τις υπηρεσίες που προσφέρουμε, την έρευνα και τις καινοτομίες\nπου πραγματοποιούμε και τον πολιτισμό που δημιουργούμε.\nOι Τεχνολογικοί και Επιχειρηματικοί τομείς, στους οποίους φαίνεται ότι έχει καινοτομικά πλεονεκτήματα, αλλά επιπλέον οι τομείς αυτοί σχετίζονται με τις Εθνικές προτεραιότητες, είναι:\nΤα Τρόφιμα, η Συσκευασία Τροφίμων & η Αγρο-Βιοδιατροφή\nΗ Ενέργεια, οι Ενεργειακές Τεχνολογίες & τα Υλικά\nΤο Περιβάλλον & η Διαχείριση Αποβλήτων\nΗ Τεχνολογία και Καινοτομία στην Υγεία και τον Υγειονομικό Τουρισμό\nΟι Τεχνολογίες Πληροφορικής & Επικοινωνιών\nΣυμπεριλαμβανομένων και των εφαρμογών τους στον Τουρισμό, Πολιτισμό και την Εκπαίδευση\nΗ κοινή πορεία και προοπτική της Θεσσαλονίκης, με τις περιφερειακές ενότητες (Κιλκίς, Ημαθία, Πέλλα, Πιερία, Σέρρες, Χαλκιδική), μας οδηγεί στην επιλογή ενός ενιαίου αναπτυξιακού σχεδιασμού, που θα αφορά το σύνολο των 20 εκ. στρεμμάτων γης στην ανθρωπογεωγραφία των 2 εκ. κατοίκων της Περιφέρειας, από τον Όλυμπο μέχρι το Καϊμάκτσαλαν, από την Κερκίνη μέχρι τη Βεγορίτιδα.\nΒασική προϋπόθεση είναι η περιφερειακή συναντίληψη που πρέπει να κατακτήσουμε.\nH συνδιαμόρφωση ενός περιφερειακού προγράμματος ανασυγκρότησης και ανάπτυξης, είναι κάτι πολύ περισσότερο από το άθροισμα, ή τη συρραφή αιτημάτων δήμων και περιφερειακών ενοτήτων. Είναι ένα στρατηγικό σχέδιο με συμπληρωματικότητα, με συνέργιες και ένα πρόγραμμα στήριξης με πόρους τοπικούς, εθνικούς, ευρωπαϊκούς, ιδιωτικούς και δημόσιους.\nΠΡΟΤΕΡΑΙΟΤΗΤΕΣ ΣΤΡΑΤΗΓΙΚΟΥ ΣΧΕΔΙΑΣΜΟΥ\nΒασικές προτεραιότητες του στρατηγικού σχεδίου της Περιφέρειας Κεντρικής Μακεδονίας και της πρωτεύουσας της Θεσσαλονίκης είναι:\nΗ εμπέδωση, ενός μοντέλου ισόρροπης ανάπτυξης, με ενίσχυση της απασχόλησης, καταπολέμηση της ανεργίας και της φτώχειας, άμβλυνση των ενδοπεριφερειακών ανισοτήτων, χωρίς πρακτικές υδροκεφαλισμού του κέντρου σε βάρος της Περιφέρειας.\nΗ δημιουργία μιας οικονομίας που θα βασίζεται σε όλους τους παραγωγικούς τομείς, θα ενισχύει το πραγματικά εγχώριο προϊόν και θα αξιοποιεί όλα τα τοπικά και περιφερειακά, ποιοτικά πλεονεκτήματα.\nΕίναι φανερό ότι αυτή πρέπει να στραφεί προς :\nτην επώνυμη ποιοτική πιστοποιημένη αγροτική παραγωγή\nτη δυναμική βιοτεχνία και βιομηχανία με αξιοποίηση των νέων τεχνολογιών και της καινοτομίας, στις τεχνολογίες Πληροφορικής και Επικοινωνιών\nστην εκμετάλλευση του ορυκτού πλούτου και στην καθετοποίηση της παραγωγής στην ενέργεια(Αιολική, ηλιακή, υδροηλεκτρική, γεωθερμική)\nστις χρηματοοικονομικές υπηρεσίες και\nστις υπηρεσίες παιδείας και υγείας.\nστην αξιοποίηση των ιαματικών πηγών.\nΗ κατάκτηση, ενός διεθνούς – ευρωπαϊκού ρόλου της μητροπολιτικής και της ευρύτερης περιοχής της Θεσσαλονίκης, ως κόμβου του αναπτυξιακού δικτύου της Εγνατίας, με δίκτυα σύγχρονων υποδομών (Εγνατία οδός, ΠΑΘΕ, Σιδηροδρομικοί άξονες και Προαστιακό Δίκτυο, Λιμάνι, Αεροδρόμιο).\nΘέλουμε την Θεσσαλονίκη, διεθνή πόλη συνδυασμένων μεταφορών, με καλύτερη ζωή για τους κατοίκους και τους επισκέπτες.\nΗ ανάδειξη της Κεντρικής Μακεδονίας, ως τόπο δωδεκάμηνου τουριστικού προορισμού και της Θεσσαλονίκης ,ως πόλης παγκόσμιου ενδιαφέροντος, πόλη διεθνών εκθέσεων και δημιουργό γεγονότων.\nΗ πόλη ευνοείται, έχοντας ιστορική ταυτότητα στην διαχρονία των 24 αιώνων.\nΗ άμεση σύνδεση της εκπαίδευσης, της έρευνας και της καινοτομίας, με την παραγωγή προϊόντων και υπηρεσιών.\nΑνάδειξή της, σε ζώνη καινοτομιών, της νοτιοανατολικής Ευρώπης.\nΘέλουμε την Θεσσαλονίκη, πόλη αναφοράς για την εκπαίδευση, διεθνές εκπαιδευτικό κέντρο.\nΗ προστασία του φυσικού περιβάλλοντος και η αντιμετώπιση της κλιματικής αλλαγής, η προστασία της δημόσιας υγείας ως κοινωνικού αγαθού.\nΗ ισχυρή παρουσία της Κεντρικής Μακεδονίας και της Θεσσαλονίκης στην Ευρώπη των Περιφερειών.\nΝΕΟ ΕΘΝΙΚΟ ΚΑΙ ΠΕΡΙΦΕΡΕΙΑΚΟ ΚΟΙΝΩΝΙΚΟ ΣΥΜΒΟΛΑΙΟ\nΣήμερα, όσο ποτέ άλλοτε, μέσα από τον ανοικτό, ελεύθερο, υπεύθυνο δημόσιο διάλογο, κόμματα, κοινωνικές ομάδες και πολίτες, πρέπει να δημιουργήσουν ένα Νέο Εθνικό – Κοινωνικό Συμβόλαιο, όπως και ανάλογα περιφερειακά.\nΑυτά θα πρέπει να βασίζονται στην πραγματικότητα και στο αμοιβαίο συμφέρον των κοινωνικών ομάδων, διαφορετικά καμιά πλευρά δεν θα θέλει να συμπράξει, ειδικότερα οι αδύναμες κοινωνικές ομάδες.\nΤο Νέο Κοινωνικό Συμβόλαιο θα πρέπει να είναι μακριά από τις ανεύθυνες συμφωνίες του παρελθόντος που βόλευαν τις κυβερνήσεις, τα κόμματα και τις ομάδες συμφερόντων.\nΤο Νέο Κοινωνικό Συμβόλαιο θα στηρίζετε σε μια δίκαιη και δημιουργική ισορροπία της επιχειρηματικότητας, της εργασίας, του κράτους πρόνοιας και των γενεών.\nΤο θεμιτό κέρδος των επιχειρήσεων, πρέπει να συνδυάζεται με την εταιρική κοινωνική ευθύνη και την αποδοχή των βασικών υποχρεώσεων της, της μη φοροδιαφυγής και της καταβολής των ασφαλιστικών εισφορών.\nΟ κόσμος της εργασίας, στο στενό και ευρύτερο δημόσιο τομέα, πρέπει να απορρίψει την σημερινή ισοπεδωτική εξίσωση όλων, να διεκδικήσει ενεργητικά συστήματα αξιολόγησης, να βελτιώσει σημαντικά την παραγωγικότητά του. Θα πρέπει να κατανοήσει, ότι εργοδότες του είναι οι φορολογούμενοι πολίτες και ιδιαίτερα οι εργαζόμενοι στην ιδιωτικό τομέα της οικονομίας, όπως αποτυπώνεται αποκαλυπτικά στους κρατικούς προϋπολογισμούς.\nΤο Κράτος Πρόνοιας, χωρίς σπατάλες και αδιαφανείς μεθοδεύσεις, θα πρέπει να έχει τους αναγκαίους πόρους, δηλαδή το μέρισμα εκείνο του ετησίως παραγόμενου εθνικού πλούτου, το οποίο θα του επιτρέπει να χρηματοδοτεί τους αποδεδειγμένα αδύναμους πολίτες και να τους βοηθά να επανενταχθούν στην παραγωγική και κοινωνική διαδικασία.\nΤο πολιτικό σύστημα, έχει τη βασική ευθύνη, να συμβάλει αποφασιστικά στη δημιουργία ενός κράτους που θα λειτουργεί με στόχους, θα δίνει κίνητρα στους άξιους κρατικούς λειτουργούς και θα λειτουργεί με διαφάνεια και αξιοκρατία.\nΤο νέο Εθνικό και Κοινωνικό Συμβόλαιο, είναι ίσως η βασικότερη επιλογή που έχουμε, για να βγούμε από την κρίση.\nΓια να το κατακτήσουμε απαιτείται μια σειρά προϋποθέσεων:\nΥψηλή ποιότητα, αποφασισμένων και ανιδιοτελών πολιτικών, κοινωνικών και πνευματικών, ηγεσιών.\nΥψηλή ποιότητα θεσμών, απόρροια αλλά και θεμέλιο ενός σύγχρονου κράτους δικαίου.\nΧρήση όλων των δυνατών πόρων, είτε αυτοί είναι εθνικοί, ή ξένοι, ανεξάρτητα αν προέρχονται από τον ιδιωτικό, ή τον δημόσιο τομέα.\nΑνάπτυξη δημιουργικών νοοτροπιών, που συνδυάζουν την ατομική και συλλογική δράση, που αξιοποιούν την ιστορία και τις παραδόσεις, όχι όμως ως παθητική νοσταλγία που παγιδεύει, αλλά ως πηγή αναφοράς, ως μία «πρώτη ύλη» για μια νέα παραγωγή και αξιοποίηση στο σύγχρονο κόσμο.\nΑΝΑΠΤΥΞΗ ΤΗΣ ΟΙΚΟΝΟΜΙΑΣ ΣΤΗΡΙΓΜΕΝΗ ΣΤΙΣ ΠΕΡΙΦΕΡΕΙΕΣ\nΗ ανάπτυξη της οικονομίας τώρα πρέπει να στηριχθεί στις περιφέρειες, όχι μόνο ως ηθικό δικαίωμα τους, αλλά και ως βασική παράμετρο της νέας Αναπτυξιακής στρατηγικής. Το εθνικό σχέδιο ανασυγκρότησης, πρέπει να έχει στον πυρήνα του την ανάπτυξη των περιφερειών και την κοινωνική συνοχή.\nΑπαιτείται τώρα, να φύγουμε από το «μονοπολικό» διοικητικό και αναπτυξιακό μοντέλο και να πάμε στο «πολυπολικό», να ολοκληρώσουμε τον «Καλλικράτη».\nΝα προχωρήσουμε στην Ελλάδα των περιφερειών.\nΝα ανατρέψουμε, τα αναποτελεσματικά «σχέδια αποκέντρωσης και περιφερειακής ανάπτυξης» και να στηρίξουμε την αυτοδύναμη και ισόρροπη ανάπτυξη των Περιφερειών.\nΕξάλλου η άρση των περιφερειακών ανισοτήτων και η επίτευξη ουσιαστικής αποκέντρωσης πόρων, αρμοδιοτήτων, παραγωγικής δραστηριότητας θα διευκολύνει την έξοδο από την κρίση, συμβάλλοντας σε μια ανάπτυξη με όρους ουσιαστικής βιωσιμότητας.\nΣτο πλαίσιο αυτό, οι Περιφέρειες θα μπορούσαν να οργανώσουν, ένα παρατηρητήριο παρακολούθησης της εξέλιξης της ανάπτυξης και των ανισοτήτων σε περιφερειακό επίπεδο, με επαρκή επιστημονική τεκμηρίωση.\nΜόνο οι χειραφετημένες πολιτικά και οικονομικά δυνάμεις της περιφέρειας μπορούν:\nνα οργανώσουν και να κινητοποιήσουν το περιφερειακό δυναμικό.\nνα αξιοποιήσουν εθνικές και υπερεθνικές συνεργασίες.\nνα αξιοποιήσουν την παραγωγική δραστηριότητα και εμπειρία από το παρελθόν\nνα μην σταθούν σε μάχες οπισθοφυλακής, υπερασπίζοντας το παλιό, που η Παγκόσμια, Ευρωπαϊκή και Ελληνική οικονομία έχει ξεπεράσει.\nΜόνο αυτή η Ελλάδα, μπορεί να διαχειριστεί αποτελεσματικά και παραγωγικά το Ε΄ κοινοτικό πλαίσιο στήριξης, που αφορά κυρίως τις περιφέρειες.\nΣτόχος πρέπει να είναι η διαμόρφωση ενός νέου μοντέλου διακυβέρνησης που θα έχει στο επίκεντρο τους πολίτες, τις εξατομικευμένες ανάγκες τους, την κοινωνία των πολιτών και κάθε δημιουργική τους έκφραση μέσα από τις ποικίλες οργανώσεις και δράσεις τους.\nΤο νέο κράτος πρέπει να είναι δημοκρατικό, αποκεντρωμένο, εξωστρεφές, ανταγωνιστικό, λειτουργικό και αποτελεσματικό.\nΗ περιφέρεια δεν αποτελεί απλά και μόνο μια βαθμίδα διοίκησης. Ο αναπτυξιακός σχεδιασμός και προγραμματισμός, πρέπει να ολοκληρώνονται, στην περιφέρεια.\nΤο περιφερειακό συμβούλιο πρέπει να καταρτίζει το περιφερειακό πρόγραμμα ανάπτυξης, μαζί με τους υποστηρικτικούς μηχανισμούς της διοίκησης, μέσα από ένα ανοικτό και δημιουργικό διάλογο με τους φορείς της κοινωνίας των πολιτών..\nΗ σύγχρονη συμμετοχική δημοκρατία, δεν θα πρέπει να συνίσταται μόνο στις νέες βαθμίδες διοίκησης, στην αποκέντρωση αρμοδιοτήτων και πόρων και στις καλύτερες υπηρεσίες για τους πολίτες. Θα πρέπει να έχει βασικό της πυλώνα την άμεση δημοκρατία. Στο πλαίσιο αυτό, η μεταρρύθμιση θα πρέπει να περιλαμβάνει σειρά ρηξικέλευθων προτάσεων για μέτρα, τα οποία θα κατοχυρώνουν την ουσιαστική συμμετοχή των πολιτών.\nΤέτοια θα μπορούσαν να είναι:\nΤοπικά και περιφερειακά δημοψηφίσματα\nΗ αναγόρευση των κοινωνικών φορέων , των Εθελοντικών Οργανώσεων και γενικότερα της Κοινωνίας των Πολιτών, σε κατοχυρωμένους θεσμικούς συνομιλητές και στα τρία επίπεδα της διοίκησης\nΗ ΣΧΕΣΗ ΤΟΥ ΚΡΑΤΟΥΣ ΜΕ ΤΗΝ ΑΠΟΚΕΝΤΡΩΜΕΝΗ ΔΙΟΙΚΗΣΗ ΤΙΣ ΑΙΡΕΤΕΣ ΠΕΡΙΦΕΡΕΙΕΣ ΚΑΙ ΤΟΥΣ ΔΗΜΟΥΣ.\nΟ ρόλος των κεντρικών υπηρεσιών των Υπουργείων πρέπει να είναι επιτελικός, εποπτικός, σχεδιαστικός και ελεγκτικός. Έτσι, τα έργα και προγράμματα εθνικής εμβέλειας και σημαντικής διαπεριφερειακής διάστασης, θα πρέπει να εκτελούντα από τις κεντρικές υπηρεσίες και φορείς του δημοσίου. Όλα τα υπόλοιπα προγράμματα και έργα θα πρέπει να εκτελούνται από τις αιρετές περιφέρειες και τους δήμους.\nΟι αποκεντρωμένες διοικήσεις θα πρέπει να λειτουργούν, ως παρατηρητήρια εφαρμογής και αποτελεσματικότητας, των τομεακών πολιτικών. Γι’ αυτό πρέπει να επανεξεταστούν και οι σχέσεις των περιφερειακών υπηρεσιών του κεντρικού κράτους ,με τις αποκεντρωμένες διοικήσεις.\nΣημειώνεται ότι πρέπει να αξιολογηθεί ο ρόλος των αποκεντρωμένων διοικήσεων, στα πλαίσια της μελλοντικής αναθεώρησης του Συντάγματος και να εκτιμηθεί, εάν υπάρχει αναγκαιότητα ύπαρξης τους.\nΠαρ’ ότι, με την ψήφιση και εφαρμογή του «Καλλικράτη», έχουν μεταφερθεί σημαντικές αρμοδιότητες και πόροι στις αιρετές περιφέρειες και στους νέους δήμους, παραμένουν σημαντικές εκκρεμότητες. Αυτές αφορούν τη μεταφορά και νέων αρμοδιοτήτων από το κεντρικό κράτους προς τις περιφέρειες και τους δήμους, καθώς επίσης και την αποσαφήνιση των σχέσεων αιρετής περιφέρειας και δήμων.\nΣημεία τα οποία πρέπει να επαναπροσδιοριστούν είναι:\nΗ κατοχύρωση της οικονομικής αυτοδυναμίας των περιφερειών στη νέα συνταγματική μεταρρύθμιση.\nΗ αναβάθμιση του περιφερειακού συμβουλίου σε όργανο πολιτικής διαβούλευσης, για να είναι σε θέση να λαμβάνει τις σημαντικές αποφάσεις και να ελέγχει την Περιφερειακή Διοίκηση. Αυτό θα γίνει με την ψήφιση νέου κανονισμού λειτουργίας του, ανάλογου με τον Κανονισμό της Βουλής.\nΟι μηχανισμοί έλεγχου, πρέπει να είναι αποτελεσματικοί και ουσιαστικοί, να διασφαλίζουν τη διαφάνεια και την παραγωγική αξιοποίηση των πόρων. Με βάση αυτά τα κριτήρια και την εμπειρία από την λειτουργία της αιρετής περιφέρειας, θα πρέπει να αξιολογηθούν και να επαναπροσδιοριστούν οι υφιστάμενοι μηχανισμοί ελέγχου.\nΤο νέο μοντέλο οργάνωσης της οικονομικής διοίκησης της Περιφέρειας και εκσυγχρονισμός του ρόλου των συλλογικών και των μονομελών οργάνων\nΗ άμεση θεσμική ολοκλήρωση των αρμοδιοτήτων των αιρετών Περιφερειών στον αναπτυξιακό προγραμματισμό, στις δημόσιες και ιδιωτικές επενδύσεις.\nΗ διεύρυνση του ρόλου των Περιφερειών στον χωροταξικό σχεδιασμό και τον αναπτυξιακό προγραμματισμό, με τη δυνατότητα έκδοσης κανονιστικών πράξεων εξειδίκευσης και εφαρμογής της νομοθεσίας, που αφορά την περιφερειακή ανάπτυξη.\nΗ στοχευμένη στην περιφέρεια, προετοιμασία του Συμφώνου Εταιρικής Σχέσης (Σ.Ε.Σ.) και των Τομεακών Επιχειρησιακών Προγραμμάτων 2014–2020.\nΗ κατάργηση των περιττών γραφειοκρατικών διαδικασιών που εμποδίζουν την συμμετοχή των Περιφερειών στην αξιοποίηση Ευρωπαϊκών Προγραμμάτων σε συνεργασία με τις υπηρεσίες της Ε.Ε. Προτείνεται να δημιουργηθεί ειδική μονάδα υποστήριξης Ευρωπαϊκών Προγραμμάτων, που θα ενεργεί με συγκεκριμένες οδηγίες και κατευθυντήριες γραμμές.\nΗ εκπόνηση – εκτέλεση – παρακολούθηση – αξιολόγηση και σύνδεση του προϋπολογισμού με το πενταετές επιχειρησιακό πρόγραμμα και με το ετήσιο πρόγραμμα δράσης της περιφέρειας.\nΗ συγκρότηση ειδικής επιτροπής του περιφερειακού συμβουλίου, που θα παρακολουθεί την εφαρμογή του πενταετούς επιχειρησιακού προγράμματος, του ετήσιου προγράμματος δράσης και του ετήσιου προϋπολογισμού της περιφέρειας.\nΑΞΙΟΛΟΓΗΣΗ ΤΗΣ ΔΙΟΙΚΗΣΗΣ ΤΗΣ ΠΕΡΙΦΕΡΕΙΑΣ ΚΕΝΤΡΙΚΗΣ ΜΑΚΕΔΟΝΙΑΣ.\nΟι κυβερνήσεις και η κεντρική διοίκηση δεν υποστήριξαν αποφασιστικά τις περιφέρειες, ιδιαίτερα μετά την ψήφιση και εφαρμογή του Καλλικράτη.\nΜέχρι σήμερα η κυβέρνηση δεν έχει υπογράψει ούτε μία σύμβαση από το νέο ΕΣΠΑ, παρ’ ότι πέρασαν περίπου 2.5 χρόνια, από την έναρξη του.\nΣτην Περιφέρεια ακόμη χειρότερα, δεν έχει προκηρυχθεί ούτε ένα πρόγραμμα.\nΗ διοίκηση της περιφέρειας Κεντρικής Μακεδονίας, την περίοδο 2011 – 2014, λειτούργησε αποσπασματικά, γι’ αυτό και τα αποτελέσματα της ήταν περιορισμένα, σε σχέση με τους διαθέσιμους πόρους.\nΧάθηκαν, κοινοτικοί πόροι, έργα και προγράμματα τελμάτωσαν, ή δεν ξεκίνησαν καθόλου.\nΤο δημοκρατικό έλλειμμα της περιφερειακής αυτοδιοίκησης, χρόνο με το χρόνο μεγαλώνει, με τη διαρκή υποβάθμιση του ρόλου των περιφερειακών συμβούλων και τον εκφυλισμό στην λειτουργία των επιτροπών. Η περιφερειακή επιτροπή διαβούλευσης δεν έχει ουσιαστικό ρόλο, ενώ οι παρατάξεις δεν έχουν την υποστήριξη, που θα έπρεπε, για να ασκήσουν τον ουσιαστικό ρόλο τους στην συνδιαμόρφωση και τον έλεγχο των πολιτικών της Περιφέρειας.\nΗ νέα περίοδος, μετά τις εκλογές του 2014, εξελίσσεται, όπως η πρώτη. Ο σχεδιασμός είναι υποτυπώδης και η αναποτελεσματικότητα, δεν μπορεί να δικαιολογηθεί, μόνο από την συρρίκνωση της κεντρικής χρηματοδότησης.\nΔυστυχώς μέχρι και σήμερα, η Π.Κ.Μ. δεν λειτούργησε πολιτικά και διοικητικά με αντίληψη ενιαίου χώρου. Δεν υπήρξε ουσιαστική προσπάθεια καταγραφής, κατάταξης, αξιολόγησης και ιεράρχησης των αναγκών, των προβλημάτων, των συγκριτικών πλεονεκτημάτων και των αναπτυξιακών της στόχων.\nΣε μεγάλο βαθμό αυτό που υλοποιείται είναι το άθροισμα αποσπασματικών πολιτικών που προτάσσονται με βάση τις τοπικές ιεραρχήσεις και πολλές φορές ούτε καν αυτό, αφού απουσιάζουν τα όργανα ενιαίου σχεδιασμού και σύνθεσης των επιμέρους προτάσεων των Περιφερειακών Ενοτήτων.\nΗ Περιφέρειας απουσιάζει ουσιαστικά, από τις πρωτοβουλίες υποστήριξης των πολιτών, θυμάτων της οικονομικής κρίσης. Το ίδιο και στη διαχείριση των προσφυγικών και μεταναστευτικών ροών, με επίκεντρο την Ειδομένη.\nΑυτό βέβαια δεν μειώνει, τις μεγάλες ευθύνες της κυβέρνησης.\nΤο ενδιαφέρον και ευτυχές «πείραμα», της απεξάρτησης από τον στενό κομματικό έλεγχο και το Αθηναϊκά κέντρα λήψης αποφάσεων της χώρας, μέσω της συγκρότησης ακομμάτιστων αυτοδιοικητικών παρατάξεων, τόσο στην Περιφέρεια της Κεντρικής Μακεδονίας, όσο και στην πρωτεύουσα πόλη της, το Δήμο Θεσσαλονίκης, καλλιέργησε μεγάλες προσδοκίες σε όλους τους μετριοπαθείς πολίτες, για μια νέα πιο δημιουργική περίοδο για τον τόπο της Μακεδονίας.\nΠροσωπικές κομματικές επιλογές, φαίνεται δυστυχώς, να ακυρώνουν στην πράξη τα όποια οφέλη της θετικής αυτής συγκυρίας, αφήνοντας μετέωρες τις προσδοκίες μεγάλων πλειοψηφιών, που επιτεύχθηκαν στη λογική της συναίνεσης και της προτεραιότητας του τόπου της Μακεδονίας.\nThis entry was posted in ΠΛΑΙΣΙΟ ΔΙΑΛΟΓΟΥ on Ιουλίου 28, 2014 by Κίνηση "Προοδευτικοί Πολίτες" για την Ανάπτυξη της Κεντρικής Μακεδονίας.\nΠΡΟΤΑΣΗ ΓΙΑ ΤΗΝ ΑΓΡΟΤΙΚΗ ΑΝΑΠΤΥΞΗ →


Συνάντηση Δημάρχου Ελασσόνας με εκπροσώπους των «Σφαγείων Ολύμπου» - Ράδιο Ελασσόνα 88.4\nHome / 884 / Τοπικά / Συνάντηση Δημάρχου Ελασσόνας με εκπροσώπους των «Σφαγείων Ολύμπου»\nΣυνάντηση Δημάρχου Ελασσόνας με εκπροσώπους των «Σφαγείων Ολύμπου»\n2/22/2022 04:06:00 μ.μ.\nΜε την ευκαιρία της συνάντησης ο κ. Γάτσας δήλωσε: «Η βιωσιμότητα των σφαγείων απασχολούσε από την πρώτη στιγμή τη διοίκηση του δήμου μας, καθώς είναι μεγάλος ο αριθμός των κτηνοτρόφων και τον εμπόρων που εξυπηρετεί. Θέλουμε να γίνει ο εκσυγχρονισμός που απαιτείται, να γίνουν οι απαραίτητες εργασίες και η τήρηση όλων των υγειονομικών διατάξεων, ώστε να εξυπηρετούνται οι κτηνοτρόφοι του δήμου μας με τον καλύτερο δυνατό τρόπο. Είναι ένα μεγάλο σφαγείο, με λειτουργία πολλών χρόνων, αλλά με την υπάρχουσα κατάσταση δεν θα μπορούσε να ανταποκριθεί στα νέα δεδομένα. Εύχομαι τα τεράστια κεφάλαια που απαιτούνται, να επενδυθούν και να ξεκινήσουν άμεσα οι εργασίες που επιβάλλεται να γίνουν. Από την πλευρά του ο νέος επενδυτής είμαι βέβαιος ότι θα σεβαστεί τους όρους του συμβολαίου και τη νομοθεσία, προς όφελος της τοπικής κοινωνίας και του ιδίου».


MEDISPIN: ΠΡΟΑΝΑΓΓΕΛΙΑ ΚΙΝΗΤΟΠΟΙΗΣΕΩΝ ΑΠΟ ΤΗΝ ΠΕΕΒΙ\nΑνώνυμος 28 Νοεμβρίου 2014 - 8:18 μ.μ.\nΚε Μπεντεβή ταράξτε τους στη νομιμότητα, μόνο αυτό τρέμουν τα λαμόγια!\nΑνώνυμος 28 Νοεμβρίου 2014 - 8:22 μ.μ.\nΕΙΜΑΣΤΕ ΣΕ ΑΝΑΜΟΝΗ ΚΩΛΟΤΟΥΜΠΑΣ\nΑνώνυμος 28 Νοεμβρίου 2014 - 8:30 μ.μ.\nΣΩΣΤΟ ΤΟ ΠΛΑΙΣΙΟ ΤΗΣ ΔΙΕΚΔΙΚΗΣΗΣ ΚΑΙ Ο ΔΙΑΧΩΡΙΣΜΟΣ\nΑΠΟ ΤΟΥΣ ΟΜΙΛΟΥΣ. ΜΕΝΕΙ ΝΑ ΔΟΥΜΕ ΚΑΙ ΤΑ ΕΡΓΑ ΓΙΑ\nΝΑ ΕΜΠΙΣΤΕΥΤΟΥΝ ΟΙ ΣΥΝΑΔΕΛΦΟΙ ΤΟ ΣΥΝΔΙΚΑΛΙΣΜΟ.\nΗ ΑΝΤΙΔΡΑΣΗ ΕΙΝΑΙ ΜΟΝΟΔΡΟΜΟΣ. ΟΣΟ ΔΕΧΟΜΑΣΤΕ\nΑΔΙΑΜΑΡΤΥΡΗΤΑ ΤΟΝ ΕΞΕΥΤΕΛΙΣΜΟ ΑΥΤΟΣ ΘΑ ΜΕΓΑΛΩΝΕΙ.\nΕΙΜΑΣΤΕ ΜΑΖΙ ΣΑΣ ΣΕ ΚΑΘΕ ΟΥΣΙΑΣΤΙΚΗ ΜΑΧΗ.\nΟ ΚΑΝΑΠΕΣ ΚΑΙ Η ΣΤΕΙΡΑ ΓΚΡΙΝΙΑ ΔΕΝ ΩΦΕΛΟΥΝ.\nΆντε παιδια με το καλό να σας δούμε και να απεργείτε\nΑνώνυμος 30 Νοεμβρίου 2014 - 8:04 μ.μ.\nΗ ΠΑΣΙΔΙΚ ΕΚΑΝΕ ΤΗΝ ΤΟΥΜΠΑ.\nΝΑ ΔΟΥΜΕ ΚΑΙ ΤΗΝ ΠΕΕΒΙ ΤΩΡΑ.\nΠΛΗΡΩΣΤΕ ΤΟΥΣ ΣΥΛΛΟΓΟΥΣ ,ΙΑΤΡΙΚΟΥΣ ΚΑΙ ΣΥΝΔΙΚΑΛΙΣΤΙΚΟΥΣ ΜΕ ΧΑΡΤΑΚΙΑ ΕΟΠΥΥ ΣΥΝΑΔΕΛΦΟΙ ΝΑ ΓΕΛΑΣΟΥΜΕ.\nΠΛΗΡΩΣΤΕ ΤΗΝ ΕΦΟΡΙΑ ΚΑΙ ΤΟΥΣ ΛΟΓΑΡΙΑΣΜΟΥΣ ΣΑΣ ΜΕ ΧΑΡΤΑΚΙΑ ΕΟΠΥΥ ΚΑΙ ΘΑ ΚΑΤΑΛΑΒΕΤΕ ΠΟΣΟ ΑΞΙΑ ΕΧΟΥΝ.\nUnknown 1 Δεκεμβρίου 2014 - 11:47 π.μ.\nΠΡΟΣ ΟΛΑ ΤΑ ΑΝΩΝΥΜΑ ΠΑΠΑΓΑΛΑΚΙΑ: ΕΣΤΩ ΚΑΙ ΤΗΝ ΥΣΤΑΤΗ ΣΤΙΓΜΗ ΣΑΣ ΚΑΛΩ ΝΑ ΒΓΑΛΕΤΕ ΤΟ ΣΚΑΣΜΟ, ΑΦΟΥ ΔΕΝ ΕΧΕΤΕ ΚΑΤΑΛΑΒΕΙ ΟΤΙ ΔΕΝ ΕΧΟΥΜΕ ΑΛΛΗ ΕΠΙΛΟΓΗ ΑΠΟ ΤΟΝ ΝΑ ΕΝΩΘΟΥΜΕ ΚΑΙ ΝΑ ΑΝΤΙΣΤΑΘΟΥΜΕ ΗΛΙΘΙΑ ΠΤΗΝΑ!


Tα φασιστοειδή έχουν αποθρασυνθεί | ΒΑΘΥ ΚΟΚΚΙΝΟ\nHome » Κοινωνία , Μπάτσοι , Featured » Tα φασιστοειδή έχουν αποθρασυνθεί\nΑπό ΒΑΘΥ ΚΟΚΚΙΝΟ , Κυριακή, 20 Ιουνίου 2021 | 10:11 π.μ.\nΜας κυβερνούν φασίστες, μια εγκληματική συμμορία. Επομένως τα φασιστοειδή έχουν αποθρασυνθεί και η εγκληματικότητα ανεβαίνει.\nΚαθάρματα βιάζουν και κακοποιούν μια εργαζόμενη γυναίκα. Κι αυτό γινόταν την ώρα που ήταν σε εξέλιξη μια μεγάλη συγκέντρωση διαμαρτυρίας, στο Σύνταγμα, κατά της γυναικοκτονίας για την δολοφονημένη Καρολάιν με πολλούς απ' τους συμμετέχοντες να πηγαίνουν αμέσως στα Πετράλωνα, μόλις γνωστοποιήθηκε το γεγονός.\nΤα σχόλια και τα βίντεο που κυκλοφορούν στο διαδίκτυο, εκτός των άλλων μας δείχνουν την οργή του κόσμου για το συγκεκριμένο γεγονός καθώς και για την καθυστερημένη κινητοποίηση των αστυνομικών με αποτέλεσμα ο δράστης (ή οι δράστες) να διαφύγουν κα να αναζητούνται.\n(Κάποιοι χρήστες του twitter αποδίδουν με ειρωνικό τρόπο το γεγονός ότι οι μπάσοι είναι απασχολημένοι με την σύλληψη του αστυνομικού σήμερα, ο οποίος είχε διαπράξει 11 ληστείες και με την αναζήτηση των άλλων συναδέλφων τους οι οποίοι αφαίρεσαν από Α.Τ 7 ασυρμάτους και μάλλον τους "νοίκιασαν" σε μαφιόζους)\n«Το βιασμό δεν τον κάνει η ηλικία, η εμφάνιση, η φούστα, το ποτό, η ώρα, ο τόπος. Το βιασμό τον κάνει ο βιαστής! Μην τους δίνετε ελαφρυντικά κάθε φορά γαμώτο»!\nΔεν έχει σημασία η εθνικότητα, η θρησκεία, η ηλικία του δράστη. Σχεδόν όλοι οι βιασμοί όμως γίνονται από άντρες με θύματα γυναίκες. Κι όσο υπάρχει η διάδοση της κουλτούρας του βιασμού, η ανισότητα, τόσο τα πράγματα θα χειροτερεύουν.\nΜάλιστα οι βιαστές τις πιο πολλές φορές δεν είναι άγνωστοι. Είναι ακόμα και συγγενείς. Είμαστε στον πάτο. Ποιος αναθεματισμένος πολιτισμός; Κρύβουμε τα προβλήματα.\n«Κινδυνεύουμε όταν βγαίνουμε, Κινδυνεύουμε σε σχέσεις και γάμους, κινδυνεύουμε κι όταν πάμε για δουλειά ΑΛΛΑ ΝΑΙ ΦΕΜΙΧΑΖΕΣ ΣΤΟ ΤΟΥΙΤΕΡ ΤΑ ΠΑΊΡΝΟΥΝ ΟΛΑ ΠΑΤΡΙΩΤΙΚΆ ΣΑΣ ΣΙΧΑΙΝΟΜΑΙ ΚΙ ΕΣΑΣ ΚΑΙ ΤΗΝ ΠΑΤΡΙΑΡΧΙΑ ΣΑΣ».\nΟι γυναίκες δεν είναι πράγματα, δεν είναι μηχανές αναπαραγωγής, όπως τις θέλουν οι φασίστες.\n«Για να καταλάβω σας νοιάζει από που ήταν ο βιαστής ,και όχι που ΒΙΑΣΤΗΚΕ ΑΛΛΗ ΜΙΑ ΓΥΝΑΙΚΑ ; γαμώ την ψυχή σας πραγματικά δεν παίζεστε»\nΤόσο ο δράστης όσο και το θύμα σύμφωνα με πληροφορίες ήταν από τη Βουλγαρία. Και λοιπόν; Έχουμε έναν άντρα να κακοποιεί, να βιάζει μια γυναίκα. Ένα αφεντικό να επιτίθεται σε μια εργαζόμενη.\nΑλλά οι φασίστες θα δουν αυτό που θέλουν, κι όχι την πραγματικότητα. Με το νομοσχέδιο επαναφοράς της δουλείας το αφεντικό θα πιάνει τον κώλο όλων των σκλάβων. Βέβαια, οι γυναίκες θα δέχονται ακόμα μεγαλύτερη πίεση, αν ο αφέντης είναι πέφτουλας. Λες και δεν είχαν ήδη τρομερή πίεση.\n«Μας παρενοχλούν στον δρόμο, μας κακοποιούν συστηματικά, μας βιάζουν στην δουλειά, μας σκοτώνουν μέσα στο σπίτι μας. Καμία μόνη. Όλες μαζί. Κάθε μία από εμάς που παρενοχλείται / κακοποιείται/ βιάζεται / δολοφονείται είναι πληγή όλων μας. ΩΣ ΕΔΩ!»\nΣυμφωνούμε πως πρέπει να υπάρχει Αλληλεγγύη. Αν θέλουμε να μειωθεί η εγκληματικότητα, πρέπει να λείψουν η αιτίες. Πρέπει να απαλλαγούμε από το διεφθαρμένο σύστημα εκμετάλλευσης, αυτό που προωθεί τον ατομισμό, το κέρδος εις βάρος του συνανθρώπου.\nΥΓ: Μην περιμένετε από τους μπάτσους\n«Από αστυνομικούς του Τμήματος Εγκλημάτων Κατά Ιδιοκτησίας της Υποδιεύθυνσης Δίωξης Εγκλημάτων Κατά Ζωής και Ιδιοκτησίας της Διεύθυνσης Ασφάλειας Αττικής, πρωινές ώρες σήμερα (Σάββατο 19-06-2021) σχηματίσθηκε ποινική δικογραφία και συνελήφθη αστυνομικός, για διάπραξη ληστειών κατά συρροή σε βάρος υπαλλήλων πρατηρίων υγρών καυσίμων, που έλαβαν χώρα κατά το διάστημα από 09-04-2021 έως 19-06-2021 στην Αττική». Φυσικά θα γίνει ΕΔΕ!


Οταν οι Ελληνες στην επανάσταση του 1821 πολιορκούσαν τους ταμπουρωμένους στην Ακρόπολη Τούρκους, μόλις πληροφορήθηκαν ότι οι εχθροί τους σκοπεύουν να πάρουν το μολύβι από τις κολόνες για να το κάνουν βόλια, τους έστειλαν εκείνοι τα βόλια για να σωθεί ο Παρθενώνας. Το Δεκέμβρη του 1944, οι Αγγλοι μαζί με τους συνεργάτες των κατακτητών είχαν οχυρωθεί στον Παρθενώνα και κτυπούσαν τον ΕΛΑΣ. Οι ΕΛΑΣίτες δεν έριξαν εκεί ούτε μία σφαίρα για να μην καταστραφεί το μνημείο.\nΣήμερα, το ελληνικό κράτος συζητά με εφοπλιστή την τιμή του τύμβου των Σαλαμινομάχων!!!!!!.Οταν κάποιος θελήσει να ανέβει στον τύμβο των Σαλαμινομάχων, με έκπληξη θα δει ότι υπάρχουν πινακίδες που απαγορεύουν την είσοδο στην ιδιοκτησία της ναυπηγικής εταιρίας "ΑΡΚΑΔΙΑ". Μικρή, αλλά σημαντική λεπτομέρεια: Ιδιοκτήτες της εταιρίας είναι οι Αφοί Διαμαντή, στενοί συγγενείς του Αχιλλέα Καραμανλή. Το πώς περιήλθε στην ιδιοκτησία των Αφών Διαμαντή ο τύμβος των Σαλαμινομάχων, σίγουρα είναι ένα ερώτημα, που η απάντησή του θα έχει ιδιαίτερο ενδιαφέρον.\nΜόλις το 1986, κάτω από την πίεση των κατοίκων της περιοχής, το υπουργείο Πολιτισμού αποφασίζει να κηρύξει τη διαδικασία απαλλοτρίωσης 5.531 τετραγωνικών μέτρων του χώρου. Είχε προηγηθεί το 1981 η απόπειρα της εταιρίας να ιδρύσει εκεί και σταθμό διαμετακομίσεως άνθρακα και ανέγερσης εργοστασίου ψυγείου. Το 1991, η Αρχαιολογική Υπηρεσία προτείνει την απαλλοτρίωση όλης της έκτασης του ναυπηγείου. Το 1993 εγκρίνεται τελικά από το υπουργείο η απαλλοτρίωση 24.117 τετραγωνικών μέτρων και κινεί τις διαδικασίες.\nΕτικέτες ΤΥΜΒΟΣ ΣΑΛΑΜΙΝΟΜΑΧΩΝ


Η απόφαση του Ελεγκτικού Συνεδρίου δεν αφορά μόνο τους συγκεκριμένους συναδέλφους αλλά το σύνολο των επικουρικών γιατρών (1.100) των οποίων οι συμβάσεις υπερβαίνουν το 24μηνο.\n1.100 συνάδελφοι απολύονται, τμήματα και κλινικές απειλούνται με κλείσιμο αφού σε αρκετές περιπτώσεις οι συνάδελφοι επικουρικοί είναι οι μοναδικοί γιατροί που υπηρετούν.\nΣτο νοσοκομείο Σερρών π.χ. υπηρετεί ένας ογκολόγος και ένας παθολόγος, οι οποίοι απολύονται αμέσως μόλις κοινοποιηθεί η απόφαση του Ελεγκτικού Συνεδρίου. Στην αντίστοιχη λίστα των επικουρικών δεν υπάρχει άλλος συνάδελφος και βάσει της νομοθεσίας θα πρέπει να μεσολαβήσουν τρεις μήνες για να προσληφθούν οι γιατροί. Αυτό πρακτικά σημαίνει ότι, τουλάχιστον για τρεις μήνες τα ογκολογικά περιστατικά του Ν. Σερρών δε θα μπορούν να εξυπηρετηθούν στο νοσοκομείο Σερρών.\nΑυτά είναι τα τραγικά αδιέξοδα της πολιτικής που αντιμετωπίζει την υγεία του λαού σαν κόστος για το κεφάλαιο και το κράτος του.\nΕυθύνη έχουν όλα τα κόμματα (ΝΔ-ΣΥΡΙΖΑ-ΚΙΝΑΛ) που αρνήθηκαν να συζητηθεί στη Βουλή η πρόταση που κατέθεσαν 140 συνδικαλιστικοί φορείς του δημοσίου, ανάμεσα τους και η ΟΕΝΓΕ, για την κατάργηση του άρθρου 103 του Συντάγματος που απαγορεύει τη μετατροπή των συμβάσεων από ορισμένου χρόνου σε αορίστου. Που διατηρούν άθικτο το νομοθετικό πλαίσιο που αφήνει απλήρωτους για μήνες τους συναδέλφους. Που απολύει γιατρούς την ώρα που οι δημόσιες μονάδες υγείας μετρούν χιλιάδες κενά. Που στέλνει στην ανεργία, στερεί από τους ασθενείς και αχρηστεύει έμπειρο αξιόλογο επιστημονικό δυναμικό.\nΩς εδώ. Απαιτούμε από την ηγεσία του Υπουργείου Υγείας να δώσει λύση στο πρόβλημα που έχει προκύψει. Να πληρωθούν άμεσα οι συνάδελφοι. Να μην απολυθεί κανένας επικουρικός. Μονιμοποίηση όλων των επικουρικών, των συμβασιούχων που εργάζονται στο δημόσιο σύστημα υγείας. Κατάργηση των ελαστικών εργασιακών σχέσεων ομηρίας και ανακύκλωσης της ανεργίας. Μαζικές προσλήψεις μόνιμων γιατρών πλήρους και αποκλειστικής απασχόλησης σύμφωνα με τις ανάγκες.


COVID-19: Πρέπει να φοράω μάσκα εάν απέχω 2 μέτρα από τους άλλους; – Party 97.1\nGroup of people with protective masks outdoors in the city\nΑρχική/Νέα/COVID-19: Πρέπει να φοράω μάσκα εάν απέχω 2 μέτρα από τους άλλους;\nΙδεατά πρέπει να κάνετε και τα δύο (μάσκα συν απόσταση), αλλά κάποιες στιγμές εξαρτάται από την κατάσταση.\n“Δεν υπάρχει κάποιο αόρατο πεδίο δυναμικής ασπίδας στα 2 μέτρα”, λέει η Saskia Popescu, ειδική επί μολυσματικών ασθενειών στο πανεπιστήμιο George Mason.\nΤο αμερικανικό Κέντρο Ελέγχου και Πρόληψης Νοσημάτων των ΗΠΑ (CDC) αναφέρει ότι η εξάπλωση του κορονοϊού πέρα από τα 2 πόδια είναι σπάνια, αλλά γίνεται πολύ πιο πιθανή σε χώρους με ανεπαρκή αερισμό.\nΟρισμένοι ειδικοί στον τομέα της υγείας υποστηρίζουν ότι ο κορονοϊός μπορεί να εξαπλωθεί πιο εύκολα από ό,τι υποδεικνύει το CDC και προτείνουν τη χρήση μάσκας ακόμη και όταν είστε σε εξωτερικό χώρο για πολύ ώρα και ας απέχει ο ένας από τον άλλο πάνω από 2 μέτρα.\nΆλλοι παράγοντες θα μπορούσαν επίσης να επηρεάσουν το εάν είναι καλύτερο να διατηρήσετε και την απόστασή σας, ενώ φοράτε επίσης μάσκα.\nΌταν οι άνθρωποι υψώνουν τη φωνή ή λαχανιάζουν -όπως όταν τραγουδούν, φωνάζουν ή ασκούνται- αποβάλουν περισσότερα αναπνευστικά σταγονίδια ή αερολύματα και τα εκτοξεύουν πιο μακριά στον αέρα. Όσο περισσότερο βρίσκεστε σε κατάσταση με πιθανότητα έκθεσης στον κορονοϊό, τόσο μεγαλύτερος είναι ο κίνδυνος μόλυνσης.\n“Ο λόγος που τα πράγματα είναι τόσο μπερδεμένα είναι επειδή ο κόσμος θέλει ξεκάθαρες απαντήσεις αλλά δεν υπάρχουν απλές και σαφείς απαντήσεις”, δήλωσε η Lisa M. Lee, ειδική επί της δημόσιας υγείας στο πανεπιστήμιο Virginia Tech.\nΔεδομένου ότι κανένα προστατευτικό μέτρο δεν είναι απολύτως αποτελεσματικό, η Lee προτείνει να εφαρμόζει κανείς όσο περισσότερα προστατευτικά μέτρα μπορεί όπως μάσκα, κοινωνική απόσταση και πλύσιμο των χεριών.\nΑλλά τονίζει πως “η μάσκα σου είναι το βασικό σου προστατευτικό μέτρο”.\nΤο να σου γίνει συνήθειο να φοράς μάσκα οποιαδήποτε στιγμή φεύγεις από το σπίτι εξαλείφει επίσης την ανάγκη να αποφασίσεις εξαρχής για πότε χρειάζεται ή δεν χρειάζεται να το κάνεις, λέει ο Bob Bednarczyk, ειδικός σε μολυσματικές ασθένειες στο πανεπιστήμιο Emory.\nCOVID 19 LARISSA ΛΑΡΙΣΑ ΜΑΣΚΕΣ\nΠάολα: Δες τον εντυπωσιακό χορό της κόρης της, Παολίνας (video)


SOS: Τι δείχνει η κακή κυκλοφορία στα άκρα\n14 Ιουνίου 2015 | 08:30\nΤα προβλήματα στο κυκλοφορικό σύστημα είναι συχνά. Υπάρχουν τόσο απλές, όσο και πιο σπάνιες αιτίες αυτών των προβλημάτων. Καθημερινοί παράγοντες, όπως η καθιστική ζωή και η έλλειψη σωματικής δραστηριότητας είναι πολύ “κλασικές” αιτίες.\nΚαι, πιο σοβαρές καταστάσεις, όπως το σύνδρομο καρπιαίου σωλήνα μπορεί επίσης να είναι υπεύθυνες για τη μείωση της κυκλοφορίας του αίματος στα άκρα, όπως τα δάχτυλα των χεριών.\nΌμως, υπάρχουν και άλλες περιπτώσεις, όπου κάποιοι μπορεί να αντιμετωπίσουν μια μείωση της ροής του αίματος στα δάχτυλα και τα χέρια, και μερικά από αυτά τα προβλήματα στην κυκλοφορία είναι το αποτέλεσμα κάποιας υποκείμενης κατάστασης υγείας.\nΗ νόσος Raynaud είναι ένα από τα πιο γνωστά προβλήματα που μπορεί να επηρεάσουν αρνητικά την κυκλοφορία στο χέρι. Η νόσος χαρακτηρίζεται από την στένωση των αιμοφόρων αγγείων, λόγω του κρύου συνήθως, αλλά μερικές φορές και λόγω αυξημένου άγχους. Ενώ η ασθένεια μπορεί να επηρεάσει και τα δάχτυλα των ποδιών και ακόμη και τη μύτη, τα δάχτυλα των χεριών είναι εκείνα που εμφανίζεται πιο συχνά. Εκτός από την κακή κυκλοφορία του αίματος, οι πάσχοντες μπορεί επίσης να έχουν αλλαγές χρώματος στα χέρια και στα δάχτυλα, καθώς και αίσθηση μυρμηγκιάσματος ή μουδιάσματος.\nΜια άλλη ασθένεια που μπορεί να οδηγήσει σε μειωμένη κυκλοφορία στα δάχτυλα είναι η περιφερική νευροπάθεια. Πρόκειται για το αποτέλεσμα βλάβης σε διάφορα νεύρα σε όλο το σώμα και γι' αυτό η κατάσταση αυτή μπορεί να επηρεάσει πολλαπλές λειτουργίες στο σώμα. Για παράδειγμα, οι κινητικές δεξιότητες μπορεί να μειωθούν λόγω βλάβης στα νεύρα που ελέγχουν τους μύες. Επίσης, η κακή κυκλοφορία στα δάχτυλα μπορεί να προκληθεί από βλάβη στα νεύρα που είναι υπεύθυνα για τον έλεγχο του καρδιακού ρυθμού και της πίεσης του αίματος.\nΜια πιο σπάνια πάθηση που παρατηρείται πιο συχνά σε καπνιστές είναι η νόσος του Buerger, η οποία επηρεάζει τις φλέβες και τις αρτηρίες που βρίσκονται στα πόδια και τα χέρια. Η φλεγμονή στις περιοχές αυτές μπορεί να προκαλέσει μείωση της ροής του αίματος και τελικώς τον σχηματισμό θρόμβων αίματος και φραγμένες αρτηρίες. Ο πόνος είναι το πιο συνηθισμένο σύμπτωμα, ως αποτέλεσμα της κακής κυκλοφορίας στα δάχτυλα, τα χέρια, τα πόδια και τα πέλματα.\nΟι Top-3 τροφές για καλύτερη κυκλοφορία του αίματος\nTags: ΚΑΚΗ ΚΥΚΛΟΦΟΡΙΑ ΣΤΑ ΑΚΡΑ ΤΙ ΣΗΜΑΙΝΕΙ, ΚΥΚΛΟΦΟΡΙΑ ΑΙΜΑΤΟΣ, ΚΥΚΛΟΦΟΡΙΑ ΑΙΜΑΤΟΣ ΣΤΑ ΑΚΡΑ, ΚΥΚΛΟΦΟΡΙΚΟ, ΜΟΥΔΙΑΣΜΕΝΑ ΔΑΧΤΥΛΑ, Σημαντικές Ειδήσεις Υγείας